Yehowa Ji Gbɛshɔ̃lɔ Kpeteŋkpele Lɛ | Nikasemɔ\n“Yehowa, . . . bo ji wɔshɔ̃lɔ, ni oninenaa nitsumɔ ji wɔ fɛɛ.”—YES. 64:7.\nLALAI: 89, 26\nDani Yehowa baakpɛ eyiŋ akɛ ebaashɔ̃ mɔ ko lɛ, mɛni ekwɛɔ yɛ mɔ lɛ he?\nMɛni hewɔ Yehowa shɔ̃ɔ ewebii lɛ?\nMɛɛ gbɛ nɔ Nyɔŋmɔ tsɔɔ eshɔ̃ɔ mɛi ni baa amɛhe shi amɛhãa lɛ lɛ?\n1. Mɛni hewɔ wɔbaanyɛ wɔkɛɛ akɛ Yehowa ji Gbɛshɔ̃lɔ ni fe fɛɛ lɛ?\nSŨ JARA waaa, ni ebu. Shi gbɛshɔ̃lɔ baanyɛ akɔ sũ nɛɛ nɔŋŋ ni ekɛfee nɔ ko ni jara wa waa. Akɛ nɔkwɛmɔnɔ lɛ, susumɔ nɔ ko ni ba yɛ London, yɛ England, yɛ November 2010 lɛ he okwɛ. Mɔ ko kɛɛ ahɔ̃ɔ gbɛ́ ko ni afee yɛ China aaafee afii 300 nɛ lɛ ahã lɛ. Ni ewie akɛ, kɛ́ abaahɔ̃ɔ ahe dɔlai 70,000,000 po lɛ, ebaahe. Shi adesa gbɛshɔ̃lɔ ko bɛ ni abaanyɛ akɛ lɛ ato Yehowa he. Be ni eshwɛ fioo ni adebɔɔ gbi ni ji gbi ekpaa lɛ baaba naagbee lɛ, “Nyɔŋmɔ kɛ shikpɔŋ sũ shɔ̃ gbɔmɔ.” Gbɔmɔ ni Nyɔŋmɔ shɔ̃ lɛ ji Adam. Be ni Nyɔŋmɔ bɔ lɛ lɛ, eye emuu, ni Nyɔŋmɔ duro lɛ nyɛmɔi ni baahã enyɛ ekase esui lɛ. (1 Mose 2:7) Enɛ hewɔ lɛ, atsɛ lɛ akɛ “Nyɔŋmɔ bi.”—Luka 3:38.\n2, 3. Mɛni wɔbaanyɛ wɔfee kɛtsɔɔ akɛ wɔmiikase Israelbii ni tsake amɛtsui lɛ?\n2 Shi Adam tse Nyɔŋmɔ, ni ji e-Bɔlɔ lɛ hiɛ atua. Ni enɛ hã hegbɛ ni eyɔɔ akɛ Nyɔŋmɔ bi lɛ bɔ lɛ. Kɛ̃lɛ, Adam shwiei babaoo ehala akɛ amɛbaaba amɛhe shi amɛhã Nyɔŋmɔ ni amɛbo lɛ toi akɛ amɛ-Nɔyelɔ. (Heb. 12:1) Nɔ ni amɛhala akɛ amɛbaafee lɛ tsɔɔ akɛ amɛsumɔɔɔ ni amɛtsɔmɔɔ Satan bii. Moŋ lɛ, amɛmiisumɔ ni Nyɔŋmɔ ashɔ̃ amɛ, koni amɛya nɔ amɛfee ebii. (Yoh. 8:44) Amɛyeɔ amɛ-Bɔlɔ lɛ anɔkwa, ni enɛ kaiɔ wɔ nɔ ni Israelbii ni tsake amɛtsui lɛ kɛɛ Yehowa lɛ. Amɛkɛɛ lɛ akɛ: “Yehowa, bo ji wɔtsɛ: wɔ lɛ, sũ ji wɔ, ni bo ji wɔshɔ̃lɔ, ni oninenaa nitsumɔ ji wɔ fɛɛ.”—Yes. 64:8.\n3 Ŋmɛnɛ lɛ, mɛi fɛɛ ni jáa Yehowa yɛ gbɛ ni ekpɛlɛɔ nɔ lɛ nɔ lɛ baa amɛhe shi, ni amɛboɔ lɛ toi. Amɛhãa Yehowa shɔ̃ɔ amɛ, ni amɛnuɔ he akɛ, eji hegbɛ ni amɛná akɛ amɛaatsɛ lɛ amɛ-Tsɛ. Ani onaa ohe akɛ sũ ni yɔɔ bɔdɔɔ ni Nyɔŋmɔ baanyɛ ekɛshɔ̃ gbɛ́ ko ni jara wa? Ani onaa onyɛmimɛi Kristofoi lɛ akɛ mɛi ni yeee emuu ni Nyɔŋmɔ kã he eeshɔ̃ amɛ? Wɔbaasusu nibii etɛ komɛi ni baaye abua bo ni onyɛ ohã sanebimɔi nɛɛ ahetoo lɛ ahe. Nomɛi ji: Klɛŋklɛŋ lɛ, nɔ ni Yehowa kwɛɔ yɛ mɔ ko he dani eshɔ̃ɔ lɛ. Nɔ ni ji enyɔ lɛ, nɔ hewɔ ni eshɔ̃ɔ mɛi, kɛ nɔ ni ji etɛ lɛ, gbɛ ni etsɔɔ nɔ efeɔ nakai.\nNƆ NI YEHOWA KWƐƆ YƐ MƆ KO HE DANI ESHƆ̃Ɔ LƐ\n4. Mɛni Yehowa kwɛɔ yɛ mɔ ko he dani ekpɛɔ eyiŋ akɛ ebaashɔ̃ lɛ? Okɛ enɛ he nɔkwɛmɔnii ahã.\n4 Yehowa nyɛɔ enaa bɔ ni mɔ ko ji diɛŋtsɛ, ejaakɛ jeee bɔ ni mɔ lɛ ji yɛ kponɔgbɛ lɛ ekwɛɔ, shi moŋ etsui. (Kanemɔ 1 Samuel 16:7b.) Wɔnaa enɛ yɛ mɛi srɔtoi ni batsɔmɔ Kristofoi yɛ klɛŋklɛŋ afii 100 lɛ mli lɛ agbɛfaŋ. Mɛi nɛɛ ateŋ mɛi babaoo yɛ ni, yɛ adesai ahiɛ lɛ, ekolɛ abuŋ amɛ afataŋ mɛi ni baanyɛ abatsɔmɔ Kristofoi lɛ ahe kɔkɔɔkɔ. Shi Yehowa gbala amɛ kɛba lɛ kɛ e-Bi lɛ ŋɔɔ. (Yoh. 6:44) Mɛi nɛɛ ateŋ mɔ kome ji Farisifonyo “musubɔlɔ kɛ yiwalɔ” ni “ebuuu saa” ni no mli lɛ atsɛɔ lɛ Saulo lɛ. (1 Tim. 1:13) Yehowa, “mɔ ni kaa tsuii ekwɛɔ” lɛ, ebuuu Saulo akɛ mɔ ko ni he bɛ sɛɛnamɔ. No ji, ebuuu lɛ akɛ sũ ni anyɛŋ akɛshɔ̃ nɔ ko nɔ ko. (Abɛi 17:3) Moŋ lɛ, ena lɛ akɛ sũ ni ebaanyɛ ekɛshɔ̃ gbɛ́ ko ni jara wa. Ena lɛ akɛ mɔ ko ni ebaanyɛ etsɔ enɔ eye “jeŋmaji lɛ kɛ maŋtsɛmɛi kɛ Israelbii lɛ” fɛɛ odase. (Bɔf. 9:15) Mɛi ni Nyɔŋmɔ ŋɔ amɛ ni eshɔ̃ amɛ koni amɛbatsɔmɔ ‘gbɛ́i ni hiɛ yɔɔ nyam lɛ’ ateŋ mɛi komɛi yɛ ni be ko ni eho lɛ, amɛji dãatɔlɔi, mɛi ni baa jeŋba sha, kɛ julɔi. (Rom. 9:21, sh. niŋ; 1 Kor. 6:9-11) Be ni mɛi nɛɛ kase Nyɔŋmɔ Wiemɔ lɛ, ni amɛná ehe anɔkwa nilee lɛ, amɛhe enɔ amɛye, ni amɛtsake amɛsubaŋ.\n5, 6. Kɛ́ wɔheɔ wɔyeɔ lɛɛlɛŋ akɛ Yehowa shɔ̃ɔ mɛi lɛ, mɛɛ gbɛ nɔ ebaasa (a) bɔ ni wɔkɛ mɛi ni wɔkɛkpeɔ yɛ shiɛmɔ nitsumɔ lɛ mli lɛ yeɔ wɔhãa lɛ he? (b) bɔ ni wɔkɛ wɔnyɛmimɛi Kristofoi lɛ yeɔ wɔhãa lɛ he?\n5 Kɛ́ wɔhã sane ni wɔsusu he nɛɛ hi wɔjwɛŋmɔ mli lɛ, mɛɛ gbɛ nɔ ebaanyɛ eye ebua wɔ? Kɛ́ wɔheɔ wɔyeɔ lɛɛlɛŋ akɛ Yehowa naa tsui mli, ni ebaanyɛ egbala mɔ fɛɛ mɔ ni hiɛ tsui kpakpa lɛ kɛba eŋɔɔ lɛ, wɔkojoŋ mɛi ni wɔkɛkpeɔ yɛ shiɛmɔ nitsumɔ lɛ mli, ni wɔkojoŋ wɔnyɛmimɛi Kristofoi lɛ hu. Susumɔ nuu ko ni atsɛɔ lɛ Michael lɛ niiashikpamɔ lɛ he okwɛ. Ewie akɛ: “No mli lɛ, kɛ́ Yehowa Odasefoi ba miŋɔɔ lɛ, mifóoo amɛdaaŋ; mikwɛɛɛ amɛhiɛ po. Mibuuu amɛ mihãaa nɔ ko nɔ ko! Shi mikɛ weku ko ni baa amɛjeŋ jogbaŋŋ lɛ bɔi bɔɔ, ni mibaná amɛhe miishɛɛ. Kɛkɛ ni gbi ko lɛ, miná mile akɛ Yehowa Odasefoi ji amɛ. Minaa kpɛ mihe! Subaŋ kpakpa ni amɛjie lɛ kpo lɛ hã misusu nɔ hewɔ ni misumɔɔɔ Yehowa Odasefoi asane lɛ he ekoŋŋ. Misusu he fioo, ni mina akɛ, mi diɛŋtsɛ lɛ, mileee Yehowa Odasefoi jogbaŋŋ, ni akɛ, nibii ni ejaaa ni mɛi ewie yɛ amɛhe lɛ ni efite mijwɛŋmɔ.” Michael kpɛlɛ ni Odasefoi lɛ kɛ lɛ bɔi Biblia lɛ kasemɔ koni ele amɛ jogbaŋŋ. Sɛɛ mli lɛ, abaptisi lɛ, ni ebatsɔ be fɛɛ sɔɔlɔ.\n6 Kɛ́ wɔkpɛlɛ nɔ akɛ Yehowa nyɛɔ eshɔ̃ɔ adesai lɛ, ebaasa bɔ ni wɔkɛ wɔnyɛmimɛi Kristofoi lɛ yeɔ wɔhãa lɛ he. No hewɔ lɛ, te onaa onyɛmimɛi Kristofoi lɛ ohãa tɛŋŋ? Ani onaa amɛ akɛ mɛi ni yeee emuu ni Nyɔŋmɔ kã he eeshɔ̃ amɛ? Yehowa naa mɛi atsui mli, ni ele tsakemɔi ni wɔteŋ mɔ fɛɛ mɔ baanyɛ afee kɛji wɔhã etee nɔ eshɔ̃ wɔ. Enɛ hewɔ lɛ, ekɛ ejwɛŋmɔ maa sui kpakpai ni wɔyɔɔ lɛ anɔ, moŋ fe wɔfatɔi lɛ, ejaakɛ ele akɛ, wɔfatɔi lɛ ehiŋ wɔhe kɛyaŋ naanɔ. (Lala 130:3) Kɛji akɛ wɔ hu wɔkɛ wɔjwɛŋmɔ ma wɔnyɛmimɛi Kristofoi lɛ asui kpakpai lɛ anɔ lɛ, no baatsɔɔ akɛ wɔmiikase Yehowa. Anɔkwa, wɔbaanyɛ wɔbatsɔmɔ Yehowa hefatalɔi nitsulɔi po kɛji wɔye wɔbua wɔnyɛmimɛi lɛ koni amɛya amɛhiɛ yɛ mumɔŋ. (1 Tes. 5:14, 15) Esa akɛ asafoŋ onukpai lɛ abɔ mɔdɛŋ waa yɛ enɛ feemɔ mli.—Efe. 4:8, 11-13.\nMƐNI HEWƆ YEHOWA SHƆ̃Ɔ WƆ?\n7. Mɛni hewɔ ohiɛ sɔɔ tsɔsemɔ ni Yehowa kɛhãa bo lɛ?\n7 Ekolɛ onu ni mɔ ko miiwie akɛ: ‘Eji mibatsɔɔɔ fɔlɔ kulɛ, mikpaaa shi akɛ mihiɛ baasɔ tsɔsemɔ ni mifɔlɔi tsɔse mi lɛ nɛkɛ.’ Be ni wɔdaraa lɛ, jwɛŋmɔ ni wɔhiɛ yɛ tsɔsemɔ he lɛ tsakeɔ. Wɔbanaa akɛ, suɔmɔ ni wɔfɔlɔi lɛ yɔɔ kɛhã wɔ lɛ hewɔ amɛtsɔse wɔ lɛ. (Kanemɔ Hebribii 12:5, 6, 11.) Yehowa bii ji wɔ, ni esumɔɔ wɔsane. Eesumɔ ni wɔhiɛ akã shi, wɔná miishɛɛ, ni wɔsumɔ lɛ. (Abɛi 23:15) Be ko ni eho lɛ, “mlifu bii” ji wɔ, ni kulɛ ebaatɔ wɔ aahu kɛyashi wɔhiɛ baakpãtã. (Efe. 2:2, 3) Shi akɛni Yehowa sumɔɔɔ ni ebaa lɛ nakai hewɔ lɛ, etoɔ etsui shi eshɔ̃ɔ wɔ loo etsɔseɔ wɔ.\n8, 9. Mɛɛ gbɛ nɔ Yehowa tsɔɔ wɔ nii ŋmɛnɛ? Ni mɛɛ gbɛ nɔ ebaaya nɔ etsɔɔ wɔ nii wɔsɛɛ?\n8 Subaŋi komɛi ni wɔhiɛ dani wɔbale Nyɔŋmɔ lɛ ehiii kwraa. Wɔteŋ mɛi komɛi po yɛ ni no mli lɛ wɔtamɔ klaji! Shi Yehowa etsɔse wɔ, ni eduromɔ naa lɛ, wɔtsake; wɔbatsɔmɔ tamɔ gwantɛŋi. (Yes. 11:6-8; Kol. 3:9, 10) Ŋmɛnɛ lɛ, Yehowa ehã wɔmiiná shihilɛ krɛdɛɛ ko mli ŋɔɔmɔ, no ji mfonirifeemɔŋ paradeiso lɛ. Ni akɛni Yehowa kã he eesaa paradeiso nɛɛ hewɔ lɛ, ekã he eeshɔ̃ wɔ, ni eetsɔɔ wɔ nii. Eyɛ mli akɛ jeŋ fɔŋ mli wɔyɔɔ lɛ moŋ, shi akɛni wɔyɛ mfonirifeemɔŋ paradeiso nɛɛ mli hewɔ lɛ, wɔyɛ shweshweeshwe. Kɛfata he lɛ, wɔteŋ mɛi ni wɔfɔlɔi kɛ wɔwekumɛi ejieee suɔmɔ kpo amɛtsɔɔɔ wɔ lɛ, ebana nɔ tuuntu ni anɔkwa suɔmɔ ji, ni wɔná mli ŋɔɔmɔ. (Yoh. 13:35) Wɔbana nibii ni wɔbaanyɛ wɔfee kɛtsɔɔ akɛ wɔsumɔɔ mɛi krokomɛi asane. Nɔ ni fe fɛɛ lɛ, wɔbale Yehowa, ni wɔbana akɛ, esumɔɔ wɔ tamɔ bɔ ni tsɛ kpakpa sumɔɔ ebii lɛ.—Yak. 4:8.\n9 Yɛ jeŋ hee lɛ mli lɛ, mfonirifeemɔŋ paradeiso lɛ baaye emuu. Nyɔŋmɔ Maŋtsɛyeli lɛ baaye wɔnɔ, ni wɔbaasaa shikpɔŋ lɛ nɔ fɛfɛo ni etsɔ paradeiso. Yehowa baaya nɔ eshɔ̃ wɔ, ni ebaatsɔɔ wɔ nii, bɔ ni wɔnako enɔ dã. (Yes. 11:9) Kɛfata he lɛ, ebaahã wɔjwɛŋmɔi kɛ wɔgbɔmɔtsei aye emuu, bɔ ni afee ni wɔnyɛ wɔnu nibii fɛɛ ni ebaatsɔɔ wɔ lɛ shishi, ni wɔkɛtsu nii. No hewɔ lɛ, nyɛhãa wɔtswaa wɔfai shi akɛ, wɔbaaya nɔ wɔhã Yehowa ashɔ̃ wɔ. Kɛ́ wɔfee nakai lɛ, ebaana akɛ, wɔhiɛ sɔɔ suɔmɔ mli ni ejɛɔ etsɔseɔ wɔ lɛ.—Abɛi 3:11, 12.\nMƐƐ GBƐI ANƆ YEHOWA TSƆƆ ESHƆ̃Ɔ WƆ?\n10. Mɛni Yesu fee kɛtsɔɔ akɛ eekase Gbɛshɔ̃lɔ Kpeteŋkpele lɛ?\n10 Gbɛshɔ̃lɔ ni he esa lɛ kwɛɔ sũ ni ehiɛ lɛ kɛ bɔ ni ebaashɔ̃ lɛ ehã. Nakai pɛpɛɛpɛ Yehowa hu feɔ. (Kanemɔ Lala 103:10-14.) Ele wɔteŋ mɔ fɛɛ mɔ kɛ efatɔi, enyɛmɔi, kɛ he ni eda yɛ mumɔŋ kɛshɛ, ni no nɔ edamɔɔ etsɔseɔ wɔ. Kɛ́ wɔkwɛ bɔ ni Yesu kɛ ekaselɔi lɛ ye ehã lɛ, ebaaye ebua wɔ ni wɔnu enɛ shishi jogbaŋŋ. Yesu bɔfoi lɛ tɔ̃ shii abɔ. Akɛ nɔkwɛmɔnɔ lɛ, amɛkɛ amɛhe taa naa yɛ mɔ ni ji agbo fe fɛɛ yɛ amɛteŋ lɛ he. Eji oyɛ jɛmɛ ni ona bɔfoi lɛ ni amɛmiibé nɛkɛ kulɛ, ekolɛ obaakɛɛ akɛ amɛtsui wa, ni amɛkpɛlɛŋ tsɔsemɔ nɔ. Shi jeee nakai jwɛŋmɔ Yesu ná yɛ amɛhe, ejaakɛ ekɛ ejwɛŋmɔ emaaa amɛfatɔi lɛ anɔ. Ele akɛ ebɔfoi lɛ ji anɔkwafoi, ni akɛ kɛ́ eto etsui shi ni ejɛ mlihilɛ mli etsɔse amɛ lɛ, amɛbaatsake. Eyɔse hu akɛ, kɛ́ etee nɔ eba ehe shi lɛ, amɛbaakase lɛ. (Mar. 9:33-37; 10:37, 41-45; Luka 22:24-27) Be ni atee Yesu shi kɛtee ŋwɛi lɛ, Nyɔŋmɔ fɔse mumɔ krɔŋkrɔŋ lɛ eshwie bɔfoi lɛ anɔ. Kɛjɛ no sɛɛ lɛ, amɛpeleee mɔ ni ji agbo fe fɛɛ yɛ amɛteŋ lɛ he dɔŋŋ. Moŋ lɛ, amɛkɛ amɛjwɛŋmɔ ma nitsumɔ ni Yesu kɛwo amɛdɛŋ lɛ nɔ.—Bɔf. 5:42.\n11. Mɛni David fee kɛtsɔɔ akɛ ebaa ehe shi ni eboɔ Yehowa toi? Ni mɛɛ gbɛ nɔ wɔbaanyɛ wɔkase lɛ?\n11 Ŋmɛnɛ lɛ, Yehowa tsɔɔ e-Wiemɔ lɛ, emumɔ krɔŋkrɔŋ lɛ, kɛ Kristofoi asafo lɛ nɔ eshɔ̃ɔ wɔ. Kɛ́ wɔmiitao ni Biblia lɛ ashɔ̃ wɔ lɛ, mɛni esa akɛ wɔfee? Esa akɛ wɔkane ni wɔjwɛŋ nɔ, ni wɔbi Yehowa ni eye ebua wɔ ni wɔkɛ nɔ ni wɔkase yɛ mli lɛ atsu nii. David ŋma akɛ: “Kɛ́ mikaio yɛ misaa nɔ lɛ, mijwɛŋɔ ohe yɛ nyɔɔŋbuu bei lɛ amli.” (Lala 63:7) Eŋma hu akɛ: “Majie Yehowa mɔ ni wo mi ŋaa lɛ yi; misabai tete wieɔ etsɔɔ mi nyɔŋ.” (Lala 16:7) Eyɛ mli akɛ, jeee be fɛɛ be David ná lɛ mlɛo akɛ ekɛ ŋaa ni Yehowa woɔ lɛ lɛ baatsu nii moŋ, shi emia ehiɛ efee nakai. Ejwɛŋ nibii ni Yehowa kɛɛ lɛ lɛ anɔ, ni no hã ewiemɔi lɛ ta etsuiŋ waa. Esa ‘esabai,’ ni ji bɔ ni esusuɔ nii ahe ehãa kɛ bɔ ni enuɔ nii ahe ehãa lɛ he. (2 Sam. 12:1-13) Bɔ ni David ba ehe shi ni ebo Yehowa toi lɛ ji nɔkwɛmɔnɔ kpakpa kɛhã wɔ. Ani ojwɛŋɔ Nyɔŋmɔ Wiemɔ lɛ nɔ ni ohãa emli ŋaawoi lɛ boteɔ otsui mli tɔ̃ɔ? Ani obaanyɛ oya ohiɛ yɛ enɛ feemɔ mli?—Lala 1:2, 3.\n12, 13. Mɛɛ gbɛ nɔ Yehowa tsɔɔ emumɔ krɔŋkrɔŋ lɛ kɛ asafo lɛ nɔ eshɔ̃ɔ wɔ?\n12 Yehowa mumɔ krɔŋkrɔŋ lɛ baanyɛ ashɔ̃ wɔ yɛ gbɛi srɔtoi anɔ. Akɛ nɔkwɛmɔnɔ lɛ, ebaanyɛ eye ebua wɔ ni wɔkase Kristo. Ni nɔ kome ni baahã ana akɛ wɔmiikase Kristo ji, ni wɔbaawo mumɔ lɛ yibii lɛ. (Gal. 5:22, 23) Yibii ni mumɔ lɛ woɔ lɛ ekome ji suɔmɔ. Wɔsumɔɔ Nyɔŋmɔ, ni wɔmiisumɔ ni wɔbo lɛ toi ni eshɔ̃ wɔ, ejaakɛ wɔle akɛ, ekitãi lɛ jeee jatsu. Mumɔ krɔŋkrɔŋ lɛ baanyɛ awaje wɔ koni jeŋ fɔŋ nɛɛ akaná wɔnɔ hewalɛ. (Efe. 2:2) Be ni bɔfo Paulo ji oblanyo lɛ, Yudafoi ajamɔŋ hiɛnyiɛlɔi ni woɔ amɛhe nɔ lɛ ná enɔ hewalɛ fɔŋ. Shi mumɔ krɔŋkrɔŋ lɛ ye ebua lɛ ni etsake. Sɛɛ mli lɛ, ewie akɛ: “Yɛ nɔ fɛɛ nɔ mli lɛ, mitsɔɔ mɔ ni wajeɔ mi lɛ nɔ mináa hewalɛ.” (Fil. 4:13) No hewɔ lɛ, nyɛhãa wɔ hu wɔyaa nɔ wɔsɔlea wɔbia Yehowa mumɔ krɔŋkrɔŋ lɛ, ni ekɛbaaduro wɔ aahu.—Lala 10:17.\nYehowa tsɔɔ asafoŋ onukpai lɛ anɔ eshɔ̃ɔ wɔ, shi ja wɔbo amɛ toi dani wɔbaaná he sɛɛ (Kwɛmɔ kuku 12, 13)\n13 Yehowa tsɔɔ asafo lɛ kɛ asafoŋ onukpai lɛ anɔ eshɔ̃ɔ wɔ akɛ aŋkroaŋkroi. Akɛ nɔkwɛmɔnɔ lɛ, kɛ́ asafoŋ onukpai lɛ yɔse akɛ wɔyɛ gbɔjɔmɔ ko lɛ, amɛbɔɔ mɔdɛŋ akɛ amɛbaaye amɛbua wɔ. Shi jeee amɛ diɛŋtsɛ amɛsusumɔi anɔ amɛdamɔɔ amɛfeɔ nakai. (Gal. 6:1) Moŋ lɛ, amɛjɛɔ heshibaa mli amɛsɔleɔ amɛbiɔ Nyɔŋmɔ koni eduro amɛ niiashishinumɔ kɛ hiɛshikamɔ. No sɛɛ lɛ, amɛpɛiɔ Biblia lɛ kɛ woji ni asafo lɛ efee lɛ amli, bɔ ni afee ni amɛna saji ni amɛbaanyɛ amɛkɛye amɛbua wɔ. No hewɔ lɛ, kɛ́ asafoŋ onukpai lɛ jɛ mlihilɛ kɛ suɔmɔ mli amɛwo bo ŋaa yɛ nɔ ko tamɔ ohesaamɔ he lɛ, ani oboɔ toi? Ani obuɔ lɛ akɛ eji gbɛ ko ni Nyɔŋmɔ miitsɔ nɔ eejie suɔmɔ kpo eetsɔɔ bo? Kɛ́ obo amɛ toi lɛ, obaaná he sɛɛ, ni no baatsɔɔ akɛ oosumɔ ni Yehowa ashɔ̃ bo.\n14. Eyɛ mli akɛ Yehowa baanyɛ anyɛ wɔnɔ ni wɔtsake wɔsubaŋ moŋ, shi mɛɛ hegbɛ ehã wɔ?\n14 Kɛ́ wɔle gbɛi srɔtoi ni Yehowa tsɔɔ nɔ eshɔ̃ɔ wɔ lɛ, ebaasa bɔ ni wɔkɛ wɔnyɛmimɛi Kristofoi, mɛi ni wɔkɛkpeɔ yɛ shiɛmɔ nitsumɔ lɛ mli, kɛ mɛi ni wɔkɛkaseɔ Biblia lɛ yeɔ wɔhãa lɛ he. Yɛ blema lɛ, gbɛshɔ̃lɔi lɛ diɛŋtsɛ yatsaa sũ ni amɛkɛshɔ̃ɔ amɛnibii lɛ. Shi kɛ́ amɛkɛ sũ lɛ ba lɛ, amɛjieɔ tɛi kɛ nibii krokomɛi ni yɔɔ mli lɛ kɛjɛɔ mli dani amɛkɛbɔiɔ nitsumɔ. Nakai nɔŋŋ Yehowa hu feɔ. Ehãa mɛi fɛɛ ni miisumɔ ni eshɔ̃ amɛ lɛ leɔ tsakemɔi ni esa akɛ amɛfee yɛ amɛshihilɛ mli. Kɛ̃lɛ, enyɛɛɛ amɛnɔ ni amɛfee tsakemɔi nɛɛ. Moŋ lɛ, ehãa amɛ hegbɛ koni amɛ diɛŋtsɛ amɛjɛ amɛsuɔmɔ mli amɛfee nakai.\n15, 16. Mɛni esa akɛ mɛi ni wɔkɛkaseɔ Biblia lɛ afee kɛ́ amɛmiitao ni Yehowa ashɔ̃ amɛ? Okɛ enɛ he nɔkwɛmɔnɔ ahã.\n15 Susumɔ yoo ko ni yɔɔ Australia ni atsɛɔ lɛ Tessie lɛ he okwɛ. Nyɛmi yoo ni kɛ lɛ kase nii lɛ wie akɛ: “Tessie nu nibii ni mikɛ lɛ kase kɛjɛ Biblia lɛ mli lɛ shishi oya. Shi eyaaa ehiɛ; ebaaa asafoŋ kpeei po. No hewɔ lɛ, misɔle yɛ he, ni mikpɛ miyiŋ akɛ mikɛ lɛ baakpa nikasemɔ. Shi gbi ni mitee jɛmɛ koni mahã ele akɛ wɔkɛ wɔnikasemɔ lɛ baakpasa shi lɛ, nɔ ko ni mikpaaa gbɛ kwraa ba. Tessie tsɔɔ mi nɔ hewɔ ni enyɛɛɛ eya ehiɛ yɛ mumɔŋ lɛ. Ekɛɛ mi akɛ, eefee osato, ejaakɛ eshwɛɔ asɔ waa. Shi amrɔ nɛɛ ekpɛ eyiŋ akɛ ebaakpa asɔ lɛ shwɛmɔ.”\n16 No sɛɛ etsɛɛɛ lɛ, Tessie bɔi asafoŋ kpeei baa, ni ebɔ mɔdɛŋ akɛ ebaaba ejeŋ bɔ ni sa Kristofoi. Eyɛ mli akɛ, mɛi ni ekɛbɔɔ be ko ni eho lɛ ye ehe fɛo moŋ, shi ehãaa no aje enijiaŋ wui. Sɛɛ mli lɛ, abaptisi lɛ, ni eyɛ mli akɛ eyɛ bii ni darako moŋ, shi ebɔi sɔɔmɔ akɛ daa gbɛgbalɔ. Eniiashikpamɔ lɛ hãa wɔnaa akɛ, kɛ́ mɛi ni wɔkɛkaseɔ Biblia lɛ kpa nibii gbohii ni amɛfeɔ lɛ, ni amɛfee nibii ni Nyɔŋmɔ sumɔɔ lɛ, amɛbaatsɔmɔ enanemɛi, ni ebaashɔ̃ amɛ ni amɛbatsɔmɔ gbɛ́i ni jara wa waa.\n17. (a) Mɛni hewɔ oosumɔ ni Yehowa aya nɔ ashɔ̃ bo lɛ? (b) Mɛɛ sanebimɔi ahe wɔbaasusu yɛ nikasemɔ ni nyiɛ sɛɛ lɛ mli?\n17 Gbɛshɔ̃lɔi kã he amɛkɛ amɛniji miishɔ̃ gbɛ́i fɛfɛji. Ni bɔ ni amɛtoɔ amɛtsui shi amɛshɔ̃ɔ sũ lɛ, nakai nɔŋŋ Yehowa hu toɔ etsui shi ewoɔ wɔ ŋaa ni eshɔ̃ɔ wɔ. Ehãa ehiŋmɛi kãa wɔhe, ni ekwɛɔ kɛji wɔbaabo nibii ni ekɛɔ wɔ lɛ toi. (Kanemɔ Lala 32:8.) Ani oyɔse nibii komɛi ni tsɔɔ akɛ Yehowa susuɔ ohe? Ani oyɔse gbɛi srɔtoi ni etsɔɔ nɔ eshɔ̃ɔ bo lɛ? Kɛ́ nakai lɛ, mɛɛ sui baaye abua bo ni oya nɔ oŋmɛ Yehowa gbɛ koni eshɔ̃ bo? Ni mɛɛ sui esa akɛ okwa koni okatsɔ sũ ni he bɛ sɛɛnamɔ? Fɔlɔi, mɛni nyɛbaanyɛ nyɛfee kɛtsɔɔ akɛ, nyɛmiisumɔ ni Yehowa awa nyɛ be ni nyɛtsɔseɔ nyɛbii lɛ? Nikasemɔ ni nyiɛ sɛɛ lɛ baahã sanebimɔi nɛɛ ahetoo.


Maŋnyɛ Ester | Biblia Mli Sane\nMordekai kɛ Ester\nHA WƆKU wɔsɛɛ kɛya afii fioo ni ho dani Ezra tee Yerusalem lɛ. Mordekai kɛ Ester ji Israelbii ni he hiaa fe fɛɛ yɛ Persia maŋtsɛyeli lɛ mli. Ester ji maŋnyɛ, ni etsɛkwɛ̃ bi Mordekai ji mɔ ni yeɔ maŋtsɛ lɛ sɛɛ yɛ nɔyeli hewalɛ mli. Ha wɔkwɛ bɔ ni fee ni enɛ ba mli nakai.\nEster fɔlɔi gboi beni eji gbekɛ bibioo, no hewɔ lɛ Mordekai ji mɔ ni tsɔse lɛ. Ahashwerosh, ni ji Persia maŋtsɛ lɛ, yɛ mɔɔ yɛ Shushan maŋ lɛ mli, ni Mordekai ji etsuji lɛ ateŋ mɔ kome. Ojogbaŋŋ, gbi ko lɛ maŋtsɛ lɛ ŋa Washti booo lɛ toi, no hewɔ lɛ maŋtsɛ lɛ hala ŋa hee akɛ emaŋnyɛ. Ani ole yoo ni ehala nɛɛ? Hɛɛ, oblayoo Ester ni he yɔɔ fɛo lɛ.\nAni oona nuu ni woɔ ehe nɔ ni gbɔmɛi lɛ kulaa shi amɛhaa lɛ nɛɛ? Haman ni. Gbɔmɔ wulu waa ji lɛ yɛ Persia. Haman miitao ni Mordekai, mɔ ni onaa ni eta shi yɛ jɛmɛ lɛ hu akula shi aha lɛ. Shi Mordekai efeee nakai. Esusuuu akɛ eja akɛ ekula shi eha nɛkɛ nuu gbɔmɔ gbonyo nɛɛ. Enɛ ha Haman mli wo la waa diɛŋtsɛ. No hewɔ lɛ nɔ ni efee nɛ.\nHaman yamale Israelbii lɛ ahe etsɔɔ maŋtsɛ lɛ. Ekɛɛ lɛ akɛ: ‘Gbɔmɛi gbohii ji amɛ, ni amɛyeee omlai lɛ anɔ. Esa akɛ agbe amɛ fɛɛ.’ Ahashwerosh leee akɛ Israelnyo ji eŋa Ester lɛ. No hewɔ lɛ ebo Haman toi, ni eha afee mla akɛ abaagbe Israelbii lɛ fɛɛ yɛ gbi pɔtɛɛ ko nɔ.\nBeni Mordekai nu mla lɛ he lɛ, egba enaa waa. Ekɛ shɛɛ tsu kɛyaha Ester akɛ: ‘Esa akɛ okɛɛ maŋtsɛ lɛ, ni okpa lɛ fai ni ehere wɔ yiwala.’ Persia mla ekpɛlɛɛɛ ni mɔ ko ayana maŋtsɛ lɛ, ja lɛ efɔ̃ mɔ lɛ nine dã. Shi Ester tee ni afɔ̃ko nine atsɛko lɛ. Maŋtsɛ lɛ wo eshika tso lɛ nɔ etsɔɔ lɛ, ni tsɔɔ akɛ esaaa akɛ agbeɔ lɛ. Ester fɔ̃ maŋtsɛ lɛ kɛ Haman nine kɛtee okpɔlɔ wulu ko ni eŋmɛ lɛ shishi. Jɛmɛ ni maŋtsɛ lɛ bi Ester nɔ ni etaoɔ ni efee eha lɛ. Ester kɛɛ lɛ akɛ, ebaakɛɛ lɛ kɛji lɛ kɛ Haman fɛɛ baaba okpɔlɔ kroko ni ebaaŋmɛ enɔ jetsɛremɔ lɛ hu shishi.\nYɛ nakai niyeli lɛ shishi lɛ, Ester kɛɛ maŋtsɛ lɛ akɛ: ‘Abaagbe miwebii lɛ fɛɛ kɛ mi diɛŋtsɛ hu.’ Maŋtsɛ lɛ mli fu waa. Ebi akɛ: ‘Namɔ taoɔ afee nɔ ko ni tamɔ nɛkɛ?’\nNi Ester kɛɛ: ‘Nakai mɔ lɛ, ni ji henyɛlɔ lɛ, ji Haman mɔ fɔŋ nɛɛ!’\nAgbɛnɛ maŋtsɛ lɛ mli fu waa diɛŋtsɛ. Efã akɛ agbe Haman. No sɛɛ lɛ, maŋtsɛ lɛ fee Mordekai mɔ ni ji enyɔ yɛ lɛ esɛɛ yɛ nɔyeli hewalɛ mli. Kɛkɛ ni Mordekai kwɛ koni awo mla kroko ni baaha Israelbii lɛ anyɛ afã amɛwala he yɛ gbi ni ato ni akɛbaagbe amɛ lɛ nɔ. Akɛni Mordekai ebatsɔ mɔ ko ni he hiaa waa agbɛnɛ hewɔ lɛ, mɛi babaoo ye bua Israelbii lɛ, ni ahere amɛyiwala kɛjɛ amɛ henyɛlɔi lɛ adɛŋ.\nBiblia mli wolo ni ji Ester 1-10.\nEster He Sane\nEster ekãa lɛ here mɛi ayiwala yɛ mɛɛ gbɛ nɔ? Printimɔ Biblia mli sane nɛɛ, koni okase enɔkwɛmɔnɔ lɛ.\nKɛmaje Mɔ Ko Kɛmaje Mɔ Ko Mordekai kɛ Ester\nmy sane 82


Blɔ Tsɔɔmi Nɛ Ma Ha Nɛ Waa Da Nyagbahi A Nya—Aywilɛho Yemi Kɛ Hiɔ Nɛ Be Tsaba\nAnɛ Baiblo ɔ Blɔ Tsɔɔmi He Hia Mwɔnɛ ɔ Lo?\nBaiblo Tsɔɔmihi—Nile Nɛ E Be Bi\nE Be Be Aloo E Se Be?\nBlɔ Tsɔɔmi Nɛ Ma Ha Nɛ Waa Yu Wa He Ngɛ Nyagbahi A He\nBlɔ Tsɔɔmi Kɛ Ha Nyagbahi A He Ní Tsumi\nBlɔ Tsɔɔmi Nɛ Ma Ha Nɛ Waa Da Nyagbahi A Nya\nBaiblo ɔ Kɛ O Hwɔɔ Se\nHwɔɔmi Mɔ | No. 1 2018\nKANE NGƐ Acholi Afrikaans Albanian Amerika Mumuihi A Gbi Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Biak Bicol Bislama Boulou Brazil Mumuihi A Gbi Bulgarian Cambodian Catalan Cebuano Chichewa Chile Mumuihi A Gbi Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuukese Chuvash Cibemba Cinyanja Colombia Mumuihi A Gbi Croatian Czech Dangme Danish Digor Drehu Dutch Efik English Estonian Ewe Fijian Finland Mumuihi A Gbi Finnish Fon French Ga Garifuna Georgian German Germany Mumuihi A Gbi Greek Greenlandic Guarani Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Hungary Mumuihi A Gbi Iban Ibanag Icelandic Igbo Iloko Indonesian Isoko Italian Italy Mumuihi A Gbi Japan Mumuihi A Gbi Japanese Javanese Kabiye Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Mumuihi A Gbi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marshallese Mauritian Creole Maya Mazatec (Huautla) Mbunda Mexico Mumuihi A Gbi Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Poland Mumuihi A Gbi Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spania Sranantongo Swahili Swahili (Congo) Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Venda Venezuela Mumuihi A Gbi Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nNyagba komɛ ngɛ nɛ wa be nyɛe maa tu a nya fo, nɛ wa be nyɛe maa pee a he nɔ́ ko mwɔnɛ ɔ hulɔ. Kaa nɔ hyɛmi nɔ́ ɔ, ke o suɔlɔ ko gbo aloo o nu hiɔ ko nɛ be tsaba a, eko ɔ nɔ́ nɛ o ma nyɛ maa pee pɛ ji kaa o ma susu bɔ nɛ o maa pee kɛ da si himi ɔ nya ha. Anɛ Baiblo ɔ ma nyɛ maa ye bua ngɛ si fɔfɔɛ nɛ a mi wa nɛ ɔmɛ a mi lo?\nHIƆ NƐ BE TSABA\nRose de ke: “Kɛ je be nɛ a fɔ mi ɔ, tɔ̃tɔ̃mi ko ba ye nɔmlɔ tso ɔ he nɛ haa nɛ i nuɔ yeyee he wawɛɛ daa ligbi. I nui ngɔɔmi ko he ngɛ je ɔ mi.” Nɔ́ nɛ gbaa e nya wawɛɛ ngɛ si himi mi be komɛ ji kaa, ke e ngɛ Baiblo ɔ kasee, aloo e ngɛ Mawu jami mi níhi a he susue ɔ, e juɛmi nyɛ we nɛ e da si. Se Yesu munyu nɛ e tu ngɛ Mateo 19:26 a ye bua lɛ. E de ke: “Ngɛ Mawu blɔ fa mi ɔ, nɔ́ fɛɛ nɔ́ maa hi peemi.” Rose ba yɔse kaa blɔ slɔɔtohi ngɛ nɛ e ma nyɛ maa gu nɔ kɛ kase ní. Akɛnɛ e nuɔ yeyee he wawɛɛ he je ɔ, be komɛ ɔ, e nyɛ we ní kanemi, lɔ ɔ he ɔ, e kɛ Baiblo kanemi nɛ a fiaa nɛ a buɔ tue, kɛ Baiblo kasemi womi kpahi nɛ a fiaa nɛ a buɔ tue ɔ tsuɔ ní. * E de ke “Ke pi blɔ nɔ́ tomi nɛ ɔmɛ a heɔ jinɛ i li bɔ nɛ huɛ bɔmi nɛ ngɛ i kɛ Mawu wa kpɛti ɔ ko pee ha.”\nKe Rose hao ngɛ níhi nɛ be ko nɛ be ɔ e nyɛɔ peeɔ, se amlɔ nɛ ɔ lɛɛ e nyɛ we peemi ɔ, e kaiɔ bua womi munyu nɛ ngɛ 2 Korinto Bi 8:12 nɛ de ke: “kekleekle ɔ, ke nɔ ko suɔ wawɛɛ nɛ e je nɔ́ nɛ e ngɛ ɔ mi kɛ ha se pi nɔ́ nɛ e be ɔ mi ɔ, lɔ ɔ lɛ saa nɔ hɛ mi saminya.” Munyu nɛ ɔmɛ kaiɔ Rose kaa Yehowa bua jɔ nɔ́ fɛɛ nɔ́ nɛ e ngɛ peeɔ he, ejakaa e daa e si fɔfɔɛ ɔ nɔ kɛ peeɔ bɔ nɛ e ma nyɛ.\nDelphine nɛ wa wo e ta kɛ sɛ hlami ɔ de ke: “Benɛ ye biyo nɛ ye jeha 18 ɔ gbo ɔ, ye tsui ywia nɛ i susu we kaa ma nyɛ ma tsa si himi ɔ nɔ hu. Nɔ́ ko be nɛ ma kɛ to nane mi.” Se e na bua womi nitsɛ kɛ je munyu nɛ ngɛ La 94:19 ɔ. La polɔ ɔ de Mawu ke: “Ke yi mi susumi tsɔ ha nɛ i pee basaa kikɛ nɛ ɔ, mo lɛ o haa mi bua jɔmi, nɛ ye nɔ gbagba tee ekohu.” E de ke, “I sɔle ha Yehowa nɛ i de lɛ ke e ye bua mi konɛ ma pee ní komɛ nɛ ma ha nɛ aywilɛho nɛ i ngɛ yee ɔ maa ba si.”\nEnɛ ɔ ha nɛ e ngɔ he kɛ ha faa kaa e maa ye bua kɛ tsu ní tsumi kpakpa komɛ. Bɔɔbɔɔbɔɔ ɔ, e kɛ e he ba to jokuɛwi a kɔla tsohi a he, ke e ku poɔ e he baa se nami. Jã kɛ̃ nɛ e nu he kaa peepee ta e he mohu lɛɛ, se e kase kaa loloolo ɔ, e ma nyɛ maa ye bua ni kpahi. E de ke: “I ba yɔse kaa ke i da Baiblo sisi tomi mlaahi kɛ Baiblo nile nɔ nɛ i wo nihi nɛ i kɛ mɛ kaseɔ Baiblo ɔ a bua a, Yehowa guɔ lɔ ɔ nɔ kɛ jɔɔ imi hu ye bua.” E ngma nimli komɛ nɛ Baiblo ɔ wo a ta, nɛ mɛ hu a kɛ aywilɛho si himi nɛ nya wa kpe ɔ a biɛ kɛ fɔ si. E de ke: “Mɛ tsuo pɛpɛɛpɛ a ji nihi nɛ a kɛ sɔlemi fiɛɛ we.” E ba na kaa “Ke o kane we Baiblo ɔ, lɛɛ o be o nyagba a he tsaba náe.”\nBaiblo ɔ nɛ Delphine kase ɔ ha nɛ e ba na kaa e sa nɛ e hyɛ hwɔɔ se blɔ se pi nɛ e kɛ e juɛmi maa ma níhi nɛ be ɔ a nɔ. Hɛ nɔ kami nɛ ngɛ Ní Tsumi 24:15 ɔ woɔ lɛ bua. E de ke: “A ma tle nihi nɛ a da kɛ nihi nɛ a dɛ tsuo si kɛ je gbeje.” Anɛ e ngɛ nɔ mi mami wawɛɛ kaa Yehowa ma tle e biyo ɔ si lo? Delphine nitsɛ ma ha heto: “I ngɛ ye biyo ɔ nɛ a tle lɛ si kɛ je gbeje ɔ hyɛe. E ngɛ kaa nɔ́ nɛ ye hiɔwe Tsɛ ɔ to be nɛ i kɛ ye biyo ɔ maa kpe ɔ momo. I ngɛ hyɛe nɛ i kɛ lɛ wa hii si ngɛ wa abɔɔ ɔ mi heii, kaa ligbi nɛ i fɔ lɛ nɛ i na lɛ nɛ ye tsui gbo e nɔ ɔ.”\n^ kk. 4 Níhi nɛ a fia nɛ a buɔ tue ɔ fuu ngɛ jw.org ɔ nɔ.\nBaiblo ɔ ma nyɛ maa ye bua mo ngɛ haomi behi nɛ a nya wa po mi\nMƐNI BLƆ NƆ MAWU MAA GU KƐ YE BUA WƆ?\nBaiblo ɔ ha heto ke; ‘Nɔ tsuaa nɔ nɛ tsɛɔ Yehowa ngɛ anɔkuale mi ɔ, Yehowa hɛɛ lɛ kɛ suu e he. Nihi nɛ yee lɛ gbeye ɔ, e peeɔ a hiami ní kɛ haa mɛ. E buu a kue fami ɔmɛ hu tue, nɛ e heɔ a yi wami.’ (La 145:18, 19) Anɛ munyu nɛ ɔ tɛ o tsui he lo? Mɛni blɔ nɔ nɛ Mawu maa gu kɛ ha nihi nɛ kɛ anɔkuale yemi biɔ lɛ ngɛ sɔlemi mi konɛ e tsɔɔ mɛ blɔ ɔ heto.\nE HAA WƆ HE WAMI:\nHaomihi nɛ waa kɛ kpeɔ ɔ ma nyɛ ma ha nɛ wa gbɔjɔ ngɛ mumi mi, nɛ pɔ hu maa tɔ wa he ngɛ he lo nya. (Abɛ 24:10) Se Yehowa ‘haa ni nɛmɛ nɛ gbɔjɔ, nɛ pɔ tɔ mɛ ɔ, he wami.’ (Yesaya 40:29) Bɔfo Paulo nɛ e gblee haomihi nɛ a nya fuu mi ɔ de ke: “Ejakaa i nyɛɔ peeɔ níhi tsuo kɛ gu nɔ nɛ e woɔ mi he wami ɔ nɔ.” (Filipi Bi 4:13) Mawu mumi ɔ lɛ wo Paulo he wami ɔ nɛ. Enɛ ɔ he ɔ, mo hu o ma nyɛ bi Mawu konɛ e ha mo e mumi klɔuklɔu ɔ.—Luka 11:13.\nE HAA WƆ JUƐMI:\nNɛ kɛ ji e he hia nɛ o nu Baiblo mi munyu ko sisi saminya bɔ nɛ pee nɛ o kɛ tsu ní hu nɛɛ? Kaselɔ Yakobo ngma ke: “Ke nyɛ ti nɔ ko hia juɛmi ɔ, ha nɛ e ya nɔ nɛ e hi Mawu bie, ejakaa e haa nihi tsuo nɔ́ faa nɛ́ hɛ mi kami be mi, nɛ e maa ngɔ kɛ ha lɛ.” (Yakobo 1:5) Mo tsu o sɔlemi ɔ he ní kɛ gu Baiblo ɔ nɛ o maa kane kɛ e mi tsɔɔmi ɔmɛ nɛ o kɛ ma tsu ní ɔ nɔ. (Yakobo 1:23-25) Ke o pee jã a o maa na bɔ nɛ Baiblo ɔ mi ga womi ɔmɛ a he ngɛ se na mi ha.\nE HAA WƆ TUE MI JƆMI:\nKe waa kɛ haomi nɛ nya ngɛ kpee po ɔ, Yehowa ma nyɛ maa wo wa bua. E munyu ɔ de ke: “Nyɛ ko pee yeyeeye ngɛ nɔ́ ko nɔ́ ko he, se mohu ngɛ nɔ́ fɛɛ nɔ́ mi ɔ, nyɛɛ gu sɔlemi kɛ pɛɛ kpami nɛ mi wa kɛ sina nɔ kɛ ha nɛ Mawu nɛ e le nyɛ ní bimi ɔmɛ; nɛ Mawu tue mi jɔmi ɔ nɛ pã níhi a sisi numi tsuo ɔ maa bu nyɛ tsui kɛ nyɛ juɛmi he kɛ gu Kristo Yesu nɔ.” (Filipi Bi 4:6, 7) Mɛni he je nɛ o bi we Yehowa nɛ e ha mo tue mi jɔmi ɔ?\nNɛ ke loloolo ɔ, o nyagba amɛ ji hu nɛɛ? Koo mwɔ sane ɔ nya kaa Mawu kua mo. Nɛ ke o haomi ɔmɛ ngɛ nɔ tsae po ɔ, Mawu ma nyɛ ma ha mo kã kɛ he wami nɛ o kɛ maa da nya. (1 Korinto Bi 10:13) Baiblo ɔ wo wɔ si ke be ma nɛ wa haomi ɔmɛ tsuo ɔ a se maa po kulaa!\nNo. 1 2018 | Anɛ Baiblo ɔ He Hia Mwɔnɛ ɔ Lo?\nHWƆƆMI MƆ No. 1 2018 | Anɛ Baiblo ɔ He Hia Mwɔnɛ ɔ Lo?


“Gbalɛ ko bako yɛ gbɔmɔ suɔmɔ naa pɛŋ, shi moŋ Mumɔ krɔŋkrɔŋ lɛ tsirɛɔ Nyɔŋmɔ gbɔmɛi krɔŋkrɔŋi lɛ ni amɛwieɔ.”—2 PET. 1:21.\nOTII NI ESA AKƐ AJWƐŊ NƆ\nMɛɛ gbɛ nɔ atsɔ mumɔ krɔŋkrɔŋ lɛ nɔ akɛ Nyɔŋmɔ shɛɛ sane lɛ ha Biblia ŋmalɔi lɛ?\nMɛɛ odaseyeli yɔɔ ni tsɔɔ akɛ Biblia lɛ jɛ Nyɔŋmɔ mumɔ lɛŋ?\nMɛni obaanyɛ ofee daa gbi koni oya nɔ oná hiɛsɔɔ oha Nyɔŋmɔ Wiemɔ lɛ?\n1. Mɛni hewɔ Nyɔŋmɔ Wiemɔ ni jɛ mumɔŋ lɛ he hiaa wɔ lɛ?\nNƐGBƐ wɔjɛ? Mɛni hewɔ wɔyɔɔ biɛ? Nɛgbɛ wɔyaa? Mɛni hewɔ je lɛŋ shihilɛ yɔɔ bɔ ni eyɔɔ lɛ? Mɛni baa wɔnɔ kɛ́ wɔgboi? Mɛi biɔ saji nɛɛ yɛ je lɛŋ fɛɛ. Eji wɔbɛ Nyɔŋmɔ Wiemɔ ni ajɛ mumɔŋ aŋma lɛ kulɛ, te wɔɔfee tɛŋŋ wɔná hetoi wɔha sanebimɔi nɛɛ kɛ ekrokomɛi ni he hiaa lɛ? Eji Ŋmalɛ Krɔŋkrɔŋ lɛ bɛ kulɛ, wɔbaakase nii kɛjɛ wɔ diɛŋtsɛ wɔniiashikpamɔi amli titri. Ni kɛ́ wɔniiashikpamɔi amli pɛ wɔjɛɔ wɔkaseɔ nii lɛ, ani kulɛ wɔbaanyɛ wɔnu he taakɛ lalatsɛ lɛ nu he yɛ “Yehowa mla lɛ” he lɛ?—Nyɛkanea Lala 19:8.\n2. Mɛni baaye abua wɔ koni wɔya nɔ wɔha wɔhiɛ asɔ Biblia lɛ akɛ nikeenii ni jara wa ni jɛ Nyɔŋmɔ ŋɔɔ?\n2 Shi dɔlɛ sane ji akɛ, mɛi komɛi eha tsutsu suɔmɔ ni amɛyɔɔ kɛha Biblia mli anɔkwale lɛ he ejɔ. (Okɛto Kpojiemɔ 2:4 lɛ he.) Amɛnyiɛɛɛ bɔ ni sa Yehowa hiɛ dɔŋŋ. (Yes. 30:21) Esaaa akɛ ebaa lɛ nakai yɛ wɔgbɛfaŋ. Wɔbaanyɛ wɔya nɔ wɔha wɔhiɛ asɔ Biblia lɛ kɛ emli tsɔɔmɔi lɛ, ni esa akɛ wɔfee nakai. Biblia lɛ ji nikeenii ko ni he hiaa waa ni jɛ wɔ-Bɔlɔ ni yɔɔ suɔmɔ lɛ ŋɔɔ. (Yak. 1:17) Mɛni baaye abua wɔ koni wɔha hiɛsɔɔ ni wɔyɔɔ kɛha “Nyɔŋmɔ wiemɔ” lɛ mli awa? Nɔ titri ni baaye abua wɔ ji, ní wɔjwɛŋ bɔ ni akudɔ Biblia ŋmalɔi lɛ koni amɛŋmala Ŋmalɛi lɛ nɔ. Enɛ biɔ ni wɔjwɛŋ odaseyelii babaoo ni tsɔɔ akɛ ajɛ mumɔŋ aŋma lɛ ekomɛi anɔ. Esa akɛ nakai ni wɔɔfee lɛ atsirɛ wɔ ni wɔkane Nyɔŋmɔ Wiemɔ lɛ daa gbi, ní wɔkɛ emli ŋaawoo lɛ atsu nii.—Heb. 4:12.\n‘MUMƆ KRƆŊKRƆŊ LƐ TSIRƐ AMƐ’—YƐ MƐƐ GBƐ NƆ?\n3. Mɛɛ gbɛ nɔ akɛ ‘mumɔ krɔŋkrɔŋ tsirɛ’ gbalɔi lɛ kɛ Biblia ŋmalɔi lɛ?\n3 Hii srɔtoi aaafee 40 kɛ afii 1,610 ŋma Biblia lɛ —kɛjɛ afi 1513 D.Ŋ.B. kɛyashi afi 98 Ŋ.B. Amɛteŋ mɛi komɛi ji gbalɔi ní akɛ ‘mumɔ krɔŋkrɔŋ tsirɛ’ amɛ. (Nyɛkanea 2 Petro 1:20, 21.) Hela wiemɔ ni atsɔɔ shishi akɛ “tsirɛ” lɛ tsɔɔ “nɔ ko ní abaahiɛ kɛjɛ he kome kɛya he kroko,” ni “abaanyɛ atsɔɔ shishi yɛ gbɛi srɔtoi anɔ: ní atsi, ni ahiɛ, loo ni mɔ ko aha atsi lɛ.” * Bɔfoi lɛ Asaji 27:15 lɛ kɛ nakai wiemɔ lɛ nɔŋŋ tsu nii kɛtsɔɔ lɛlɛ ko ni kɔɔyɔɔ miikpala lɛ loo eetsi lɛ kɛmiiya he ko pɔtɛ̃ɛ. Akɛ ‘mumɔ krɔŋkrɔŋ tsirɛ’ gbalɔi kɛ Biblia ŋmalɔi lɛ kɛ shishinumɔ akɛ, Nyɔŋmɔ tsɔ enitsumɔ hewalɛ lɛ nɔ ekɛ amɛ wie, ekanya amɛ, ni ekudɔ amɛ. No hewɔ lɛ, amɛŋmala Nyɔŋmɔ susumɔi shi jeee amɛ diɛŋtsɛ amɛnɔ. Bei komɛi lɛ, gbalɔi kɛ Biblia ŋmalɔi nɛɛ po nuuu nibii ni amɛgba loo amɛŋmala lɛ ashishi. (Dan. 12:8, 9) Hɛɛ, ‘ŋmalɛ fɛɛ ŋmalɛ jɛ Nyɔŋmɔ mumɔ lɛŋ,’ ni adesai asusumɔi bɛ mli.—2 Tim. 3:16.\n4-6. Mɛɛ gbɛi anɔ Yehowa tsɔ ekɛ eshɛɛ sane lɛ ha Biblia ŋmalɔi lɛ? Okɛ enɛ he nɔkwɛmɔnɔ aha.\n4 Mɛɛ gbɛ nɔ atsɔ mumɔ krɔŋkrɔŋ lɛ nɔ akɛ Nyɔŋmɔ shɛɛ sane lɛ ha Biblia ŋmalɔi lɛ? Ani akɛ wiemɔi ni amɛŋmala lɛ ha amɛ tɛ̃ɛ, loo akɛ saji otii lɛ ha amɛ ní amɛŋmala yɛ amɛ diɛŋtsɛ amɛwiemɔi amli? Susumɔ gbɛ ni guɔyelɔ ko baatsɔ nɔ eŋma wolo lɛ he okwɛ. Kɛ́ ehe miihia ni ekɛ wiemɔi pɔtɛ̃i komɛi atsu nii lɛ, lɛ diɛŋtsɛ eŋmaa wolo lɛ loo ekɛɔ ewoloŋmalɔ lɛ wiemɔi pɔtɛ̃i ni ekɛtsu nii. Woloŋmalɔ lɛ tswaa wolo lɛ, ni guɔyelɔ lɛ kɛ ewaonaa gbɛi woɔ shishi. Bei komɛi hu lɛ ekɛ otii ni he hiaa lɛ haa, ni woloŋmalɔ lɛ kɛ lɛ diɛŋtsɛ ewiemɔi ŋmaa wolo lɛ. No sɛɛ lɛ, ekolɛ guɔyelɔ lɛ baakane wolo lɛ, kɛkɛ lɛ eha woloŋmalɔ lɛ efee tsakemɔi ni he hiaa lɛ. Naagbee lɛ, nitsumɔtsɛ lɛ waonaa gbɛi ji nɔ ni hiɔ wolo lɛ nɔ, ni abuɔ wolo lɛ akɛ ejɛ eŋɔɔ.\n5 Yɛ nakai gbɛ nɔŋŋ nɔ lɛ, “Nyɔŋmɔ” kɛ “ewao” ŋma Biblia lɛ fãi komɛi. (2 Mose 31:18) Kɛ́ ehe miihia ni akɛ wiemɔi pɔtɛ̃i komɛi atsu nii lɛ, Yehowa wieɔ tɛ̃ɛ ni aŋmaa. Ákɛ nɔkwɛmɔnɔ lɛ, wɔkaneɔ yɛ 2 Mose 34:27 lɛ akɛ: ‘Yehowa kɛɛ Mose akɛ: Ŋmaa nɛkɛ wiemɔi nɛɛ; shi nɛkɛ wiemɔi nɛɛ anaa mikɛo kɛ Israel kpaŋ yɛ.’ Nakai nɔŋŋ Yehowa kɛɛ gbalɔ Yeremia akɛ: ‘Ŋmaa wiemɔi ní mikɛo aaawie lɛ fɛɛ owo wolo mli oha ohe!’—Yer. 30:2.\n6 Shi bei pii lɛ, Nyɔŋmɔ tsɔɔ naakpɛɛ gbɛ nɔ ekɛ susumɔi lɛ woɔ Biblia ŋmalɔi lɛ atsuii kɛ amɛjwɛŋmɔi amli, ni ehaa amɛkɛ amɛ diɛŋtsɛ amɛwiemɔi tsuɔ nii kɛŋmalaa. Jajelɔ 12:10 lɛ kɛɔ akɛ: “Jajelɔ lɛ tao ní ena wiemɔi ni ŋɔɔ, ni nɔ ni eŋma nɛɛ, jalɛ kɛ anɔkwale wiemɔi ni.” Sanekpakpa ŋmalɔ Luka ‘tao nibii fɛɛ naa fitsofitso kɛjɛ shishijee lɛ, ní eŋma pɛpɛɛpɛ.’ (Luka 1:3) Nyɔŋmɔ mumɔ lɛ kwɛ koni emuu ni adesa yeee lɛ akatsake Eshɛɛ sane lɛ.\n7. Mɛɛ gbɛ nɔ anaa Nyɔŋmɔ nilee lɛ yɛ bɔ ni ekɛ adesai tsu nii kɛŋma Biblia lɛ mli?\n7 Anaa Nyɔŋmɔ nilee kpele lɛ yɛ bɔ ni ekɛ adesai tsu nii kɛŋma Biblia lɛ mli. Jeee saji ashishi pɛ wiemɔ komekomei haa anuɔ, shi moŋ ehaa anaa henumɔi ni yɔɔ wiemɔi lɛ asɛɛ hu. Shi eji Yehowa kɛ ŋwɛi bɔfoi tsu nii kɛŋma hu kulɛ, ani amɛbaanyɛ amɛjie henumɔi tamɔ gbeyeishemɔ, ŋkɔmɔyeli, kɛ nijiaŋwujee ni adesai kɛkpeɔ lɛ kpo yɛ amɛniŋmai lɛ amli? Akɛni Nyɔŋmɔ ha adesai ni yeee emuu lɛ kɛ amɛ diɛŋtsɛ amɛwiemɔi ŋmala saji otii ni mumɔ krɔŋkrɔŋ lɛ kɛha amɛ lɛ hewɔ lɛ, Nyɔŋmɔ shɛɛ sane lɛ taa wɔtsuiŋ waa!\nODASEYELII NI TSƆƆ AKƐ BIBLIA LƐ JƐ NYƆŊMƆ ŊƆƆ\n8. Mɛni hewɔ abaanyɛ akɛɛ akɛ jamɔ he wolo ko bɛ ni tamɔ Biblia lɛ?\n8 Odaseyelii pii yɛ ni tsɔɔ akɛ Biblia lɛ ji Nyɔŋmɔ Wiemɔ ní ajɛ mumɔŋ aŋma. Jamɔ he wolo ko bɛ ni haa wɔleɔ Nyɔŋmɔ tamɔ Biblia lɛ. Ákɛ nɔkwɛmɔnɔ lɛ, Hindu jamɔ he woji komɛi (tamɔ Vedic hymns woji lɛ) wieɔ jamɔ lɛ gbijurɔyelii, eniŋmai ni kɔɔ jeŋ nilee he (Upanishads), kɛ blema adesãi (Ramayana kɛ Mahabharata) lɛ ahe. Wolo ko ni kɛ jeŋba he gbɛtsɔɔmɔi haa (Bhagavad Gita) lɛ hu fata blema adesãi (Mahabharata) lɛ ahe. Yɛ Buddha jamɔ he wolo ko ni hiɛ kpoi etɛ (Tipitaka) lɛ gbɛfaŋ lɛ, kpo kome wieɔ mlai kɛ akpɔi ni kɔɔ bɔ ni esa akɛ hii ni etse amɛhe kɛ yei ni etse amɛhe yɛ jamɔ yiŋtoi ahewɔ lɛ ahi shi aha lɛ he. Kpo kroko hu wieɔ Buddha jamɔ lɛ tsɔɔmɔi ahe titri. Ni kpo kroko lɛ hu wieɔ nitsɔɔmɔi ni jɛ Buddha diɛŋtsɛ naa lɛ ahe. Buddha ewieee akɛ lɛ diɛŋtsɛ lɛ nyɔŋmɔ ko ji lɛ, ni nɔ ko fioo ko pɛ ewie yɛ Nyɔŋmɔ he. Konfushio jamɔ he woji lɛ wieɔ nibii ni ba yɛ blema, jeŋba he mlai, ashwãi anifeemɔi, kɛ lalai ahe. Islam jamɔ he wolo krɔŋkrɔŋ lɛ tsɔɔ akɛ Nyɔŋmɔ kome pɛ yɔɔ, ni ákɛ Nyɔŋmɔ nɛɛ le nɔ fɛɛ nɔ, ni ele nibii ni baaba wɔsɛɛ, shi ehaaa ale Nyɔŋmɔ gbɛ́i, ni ji Yehowa, ni jeɔ kpo shii akpei abɔ yɛ Biblia lɛ mli lɛ.\n9, 10. Mɛni wɔbaanyɛ wɔkase yɛ Nyɔŋmɔ he kɛjɛ Biblia lɛ mli?\n9 Eyɛ mli akɛ jamɔ he woji babaoo wieɔ nɔ ko fioo yɛ Nyɔŋmɔ he, loo amɛwieee ehe nɔ ko kwraa moŋ, shi Biblia lɛ haa wɔleɔ mɔ ni Yehowa Nyɔŋmɔ ji, kɛ nibii ní etsuɔ. Ehaa wɔnaa esui srɔtoi lɛ. Biblia lɛ haa wɔnaa akɛ eji Nyɔŋmɔ ni yeɔ jalɛsane, eyɛ nilee, eyɛ hewalɛ kpele, ni esumɔɔ wɔ hu. (Nyɛkanea Yohane 3:16; 1 Yohane 4:19.) Kɛfata he lɛ, Biblia lɛ kɛɔ wɔ akɛ: “Nyɔŋmɔ jeee mɛi ahiɛaŋkwɛlɔ; shi moŋ maŋ fɛɛ maŋ mli lɛ, mɔ ni sheɔ lɛ gbeyei ni etsuɔ jalɛ nii lɛ, lɛ ji mɔ ni saa ehiɛ.” (Bɔf. 10:34, 35) Yɛ gbɛ ko nɔ lɛ, bɔ ni atsɔɔ Biblia lɛ shishi kɛtee wiemɔi srɔtoi babaoo mli lɛ haa wɔnaa akɛ sane nɛɛ ji anɔkwale. Wiemɔi ahe nilelɔi kɛɔ akɛ, yɛ wiemɔi aaafee 6,700 ni awieɔ yɛ je lɛŋ fɛɛ ŋmɛnɛ lɛ mli lɛ, aaafee mɛi oha mlijaa 90 wieɔ wiemɔi nɛɛ amli 100. Loloolo lɛ, atsɔɔ Biblia muu lɛ fɛɛ loo efã ko shishi kɛtee wiemɔi ni fa fe 2,400 amli. Etamɔ nɔ ni mɔ fɛɛ mɔ ni yɔɔ je lɛ mli lɛ yɛ Biblia lɛ fã ko yɛ lɛ diɛŋtsɛ ewiemɔ mli.\n10 Yesu kɛɛ akɛ: “Mitsɛ miitsu nii kɛbashi be nɛ, no hewɔ ni mi hu mitsuɔ lɛ.” (Yoh. 5:17) ‘Yehowa ji Nyɔŋmɔ kɛjɛ naanɔ kɛyaa naanɔ.’ No hewɔ lɛ, susumɔ nibii fɛɛ ni efee lɛ he okwɛ! (Lala 90:2) Biblia lɛ pɛ ni haa wɔleɔ nibii ni Nyɔŋmɔ fee blema kɛ nɔ ni efeɔ ŋmɛnɛ, ni ehaa wɔleɔ nɔ ni ebaafee wɔsɛɛ hu. Ŋmalɛi lɛ tsɔɔ wɔ nibii ni enáa he miishɛɛ kɛ nibii ni enáaa he miishɛɛ hu, ni amɛtsɔɔ wɔ bɔ ni wɔɔfee wɔtsi wɔbɛŋkɛ lɛ. (Yak. 4:8) Nyɛkahaa wɔŋmɛa gbɛ ní nibii ni wɔtiuɔ sɛɛ loo wɔnaagbai tsi wɔ kɛjɛ ehe.\n11. Mɛɛ nilee babaoo ni anyɛɔ akɛ he fɔ̃ɔ nɔ anaa yɛ Biblia lɛ mli?\n11 Biblia lɛ mli nilee babaoo ni anyɛɔ akɛ he fɔ̃ɔ nɔ lɛ hu tsɔɔ akɛ wolo lɛ jɛ Jɛɛhe ko ni nɔ kwɔ fe adesai ŋɔɔ. Bɔfo Paulo ŋma akɛ: “Namɔ le Nuŋtsɔ [Yehowa] jwɛŋmɔ, ní eeetsɔɔ lɛ nii?” (1 Kor. 2:16) Ŋmalɛ nɛɛ damɔ sane ni Yesaia bi ebeaŋ bii lɛ nɔ, akɛ: “Namɔ kaa Yehowa Mumɔ lɛ ekwɛɔ, ni mɛɛ ŋaawolɔ tsɔɔ lɛ nii?” (Yes. 40:13) Hetoo lɛ kɛkɛ ji akɛ, mɔ ko mɔ ko bɛ. Ebɛ naakpɛɛ mɔ akɛ kɛ́ wɔkɛ Ŋmalɛ mli ŋaawoo ni kɔɔ gbalashihilɛ, bii atsɔsemɔ, hiɛtserɛjiemɔ, naanyobɔɔ, hiɛdɔɔ ni akɛtsuɔ nii, anɔkwayeli, kɛ jeŋba he lɛ tsu nii lɛ, ewoɔ yibii kpakpai ni nɔ bɛ! Biblia lɛ wooo wɔ ŋaa gbonyo kɔkɔɔkɔ. Nɔ ni tamɔɔɔ nakai lɛ, adesai anilee faaa bɔ ni amɛbaanyɛ amɛkɛ ŋaawoo ni hi aha wɔ be fɛɛ be. (Yer. 10:23) Be fɛɛ be ni amɛbaana akɛ naagba yɛ ŋaawoi ni amɛkɛha lɛ eko he lɛ, amɛtsakeɔ mli. Biblia lɛ kɛɔ akɛ: ‘Gbɔmɛi ajwɛŋmɔi lɛ kɔɔyɔɔ kɛkɛ ni.’—Lala 94:11.\n12. Mɛɛ mɔdɛŋ mɛi ebɔ koni amɛfite Biblia lɛ yɛ afii ohai abɔ ni eho lɛ amli?\n12 Nɔ ni yinɔsane eha ale yɛ mɔdɛŋ ni abɔ koni akpãta Biblia lɛ mli shɛɛ sane lɛ hiɛ lɛ hu ji odaseyeli kroko ni tsɔɔ akɛ Nyɔŋmɔ ji Biblia lɛ Ŋmalɔ. Yɛ afi 168 D.Ŋ.B. lɛ, Siria Maŋtsɛ Antiochus IV lɛ bɔ mɔdɛŋ koni enine ashɛ Mla woji ni ajɛ mumɔŋ aŋmala lɛ anɔ ní esha. Yɛ afi 303 Ŋ.B. lɛ, Roma Nɔyelɔ Diocletian wo akpɔ ní afite hei ni Kristofoi kpeɔ yɛ lɛ, ní ashã amɛ-Ŋmalɛi lɛ hu. Nifitemɔ nɛɛ tee nɔ aaafee afii 10. Kɛjɛ afi 1100 afii lɛ amli kɛbaa nɛɛ, mɛi ebɔ mɔdɛŋ koni amɛtsi Biblia mli anɔkwalei lɛ gbɛɛ kɛshwãmɔ, kɛ Ŋmalɛi lɛ ni atsɔɔ shishi kɛyaa wiemɔi srɔtoi amli koni mɛi kpɔ̃ji anine ashɛ nɔ lɛ naa, ni paapai lɛ ji mɛi ni nyiɛ hiɛ. Yɛ mɔdɛŋ ni Satan kɛ esamaŋfoi lɛ bɔɔ nɛɛ fɛɛ sɛɛ lɛ, Biblia lɛ etee nɔ ehi shi kɛbashi ŋmɛnɛ. Yehowa eŋmɛko mɔ ko mɔ ko gbɛ ní efite nɔ ni ekɛke adesai nɛɛ.\nODASEYELI NI EHA MƐI PII AYIŊ ETSƆ\n13. Mɛɛ odaseyelii yɔɔ ni tsɔɔ akɛ ajɛ mumɔŋ aŋma Biblia lɛ?\n13 Odaseyeli kroko yɛ ni tsɔɔ akɛ ajɛ mumɔŋ aŋma Biblia lɛ: bɔ ni ekɛ ehe kpãa gbee, bɔ ni eja yɛ jeŋ nilee naa, gbalɛi ni eba mli, bɔ ni eŋmalɔi lɛ ye anɔkwa, bɔ ni enyɛɔ etsakeɔ mɛi ashihilɛ, bɔ ni yinɔsaji ni ewieɔ he lɛ fɛɛ ja ha, kɛ sanebimɔi ni yɔɔ kuku 1 lɛ mli lɛ ahetoi ni haa mɔ tsui nyɔɔ emli ni ekɛhaa lɛ. Susumɔ nɔ ni ye ebua mɛi komɛi ní ha amɛhe amɛye akɛ Biblia lɛ jɛ Nyɔŋmɔ ŋɔɔ lɛ he okwɛ.\n14-16. (a) Mɛni ha Muslimnyo, Hindunyo, kɛ mɔ ko ni yiŋ etɛ̃ɛɛ lɛ akɛ Nyɔŋmɔ yɛ lɛ yiŋ tsɔ akɛ Biblia lɛ jɛ Nyɔŋmɔ ŋɔɔ? (b) Mɛɛ odaseyeli ní tsɔɔ akɛ Biblia lɛ jɛ Nyɔŋmɔ ŋɔɔ lɛ obaasumɔ ni okɛtsu nii yɛ shiɛmɔ nitsumɔ lɛ mli?\n14 Anwar * da akɛ Muslimnyo yɛ Middle East maji lɛ eko mli. Beni eyahi Amerika Kooyigbɛ be fioo lɛ, Yehowa Odasefoi yasara lɛ yɛ eshĩa lɛ. Anwar kɛɛ akɛ: “No mli lɛ mihiɛ jwɛŋmɔ gbonyo yɛ Kristofoi ajamɔi lɛ ahe, yɛ tai ni Kristofoi lɛ wuu amɛshi Muslimbii lɛ kɛ bɔ ni Sanemlipɛimɔ Kuu lɛ pɛiɔ mɛi asaji amli lɛ hewɔ. Shi akɛni miji mɔ ko ní sumɔɔ ni ele nibii amli hewɔ lɛ, mikpɛlɛ ni akɛ mi akase Biblia lɛ.” Etsɛɛɛ kɛkɛ ni Anwar ku esɛɛ kɛtee emaŋ, ni enine shɛɛɛ Odasefoi lɛ anɔ dɔŋŋ. Afii komɛi asɛɛ lɛ, efã kɛtee Yuropa ni eku sɛɛ ebɔi Biblia lɛ kasemɔ ekoŋŋ, kɛkɛ ni emu sane naa akɛ: “Bɔ ni Biblia mli gbalɛi eba mli, bɔ ni Ŋmalɛi Krɔŋkrɔŋi lɛ kɛ amɛhe kpãa gbee, bɔ ni Biblia lɛ eteee shi ewooo ehe, kɛ suɔmɔ ni yɔɔ Yehowa jálɔi lɛ ateŋ lɛ ha miyiŋ tsɔ akɛ Biblia lɛ ji Nyɔŋmɔ Wiemɔ.” Abaptisi Anwar afi 1998.\n15 Oblayoo ko ni atsɛɔ lɛ Asha ni eye afii 16 lɛ jɛ weku ko ni hiɛ dɔɔ yɛ Hindu jamɔ he lɛ mli. Ekɛɛ akɛ: “Bei pɛ ni misɔleɔ ji, kɛ́ mitee sɔlemɔtsu lɛ mli loo kɛ́ miná naagba, shi be ko be ko bɛ ni misusuɔ Nyɔŋmɔ he kɛ́ mishihilɛ yɛ jogbaŋŋ.” Etsa nɔ akɛ: “Shi beni Yehowa Odasefoi batswa mishinaa lɛ, mishihilɛ tsake kwraa.” Asha kase Biblia lɛ, ni ebale Nyɔŋmɔ akɛ e-Naanyo. Mɛni ha eyiŋ tsɔ akɛ Nyɔŋmɔ mumɔ lɛ nɔ atsɔ aŋma Biblia lɛ? Ekɛɛ akɛ: “Biblia lɛ ha saji fɛɛ ni mibi lɛ hetoo. Eye ebua mi ni miná hemɔkɛyeli yɛ Nyɔŋmɔ mli beni minako lɛ po—ni tsɔɔ akɛ, beni miyakotoko amaga ko yɛ sɔlemɔtsu ko mli.”\n16 Atsɔse Paula akɛ Katoliknyo, shi beni eshɛ eblayeiaŋ lɛ, eyiŋ etɛ̃ɛɛ lɛ akɛ Nyɔŋmɔ yɛ loo ebɛ. Kɛkɛ ni nɔ ko ba. Etsɔɔ mli akɛ: “Mikɛ minaanyo ko ní nyɔji abɔ nɛ lɛ minako lɛ lɛ kpe. Nakai beaŋ lɛ, mɛi babaoo shiɔ amɛyitsɔi kusuu, ni amɛkɛ tsofai tsuɔ nii yɛ gbɛ ni ejaaa nɔ. Beni mina bɔ ni etsake lɛ—bɔ ni eku eyitsɔi fɛfɛo, eshɛ etsɛŋ, ni eyɛ miishɛɛ lɛ—mibi lɛ akɛ, ‘Mɛni ba, ni mɛni hewɔ mina bo etsɛ nɛkɛ?’ Ekɛɛ Yehowa Odasefoi kɛlɛ kaseɔ Biblia lɛ, kɛkɛ ni eye mi odase.” Akɛni Paula na bɔ ni Biblia mli anɔkwale lɛ etsake enaanyo lɛ hewɔ lɛ, lɛ hu ekpɛlɛ Biblia mli shɛɛ sane lɛ nɔ, ni ehé eye akɛ Biblia lɛ jɛ Nyɔŋmɔ mumɔ lɛ mli.\n“OWIEMƆ LƐ JI KANE HA MINANE”\n17. Kɛ́ okane Nyɔŋmɔ Wiemɔ lɛ daa gbi ni ojwɛŋ nɔ lɛ, mɛɛ sɛɛ obaaná?\n17 Biblia lɛ ji nikeenii ko ni nɔ bɛ ní Yehowa etsɔ emumɔ krɔŋkrɔŋ lɛ nɔ ekɛduro wɔ. Kɛ́ okɛfee osu akɛ obaakane daa gbi lɛ, suɔmɔ ni oyɔɔ kɛha Biblia lɛ kɛ e-Ŋmalɔ lɛ mli baawa. (Lala 1:1, 2) Be fɛɛ be kɛ́ obaakane lɛ, sɔlemɔ obi Nyɔŋmɔ ni ekɛ emumɔ lɛ aye abua bo koni onu nɔ ni okaneɔ lɛ shishi. (Luka 11:13) Nyɔŋmɔ susumɔi ji nɔ ni yɔɔ Biblia lɛ mli, no hewɔ lɛ beni ojwɛŋɔ nɔ ni ekɛɔ lɛ nɔ lɛ, obaasusu nii ahe tamɔ Nyɔŋmɔ.\n18. Mɛni hewɔ obaasumɔ ni oya nɔ okase Biblia lɛ?\n18 Beni oyaa nɔ okaseɔ anɔkwale lɛ babaoo lɛ, hii shi yɛ nɔ ni okaseɔ lɛ naa. (Nyɛkanea Lala 119:105.) Kanemɔ Biblia lɛ tamɔ bɔ ni okwɛɔ ashwishwɛ mli lɛ. Kɛ́ ona akɛ ehe miihia ni ofee tsakemɔ ko lɛ, feemɔ nakai. (Yak. 1:23-25) Okɛ Nyɔŋmɔ Wiemɔ lɛ atsu nii tamɔ klante kɛfã nibii ni oheɔ oyeɔ lɛ ahe, ní okɛfolɔ apasa tsɔɔmɔi ni yɔɔ humii atsuii amli lɛ. (Efe. 6:17) Beni ofeɔ nakai lɛ, ná he miishɛɛ ákɛ ‘akɛ mumɔ krɔŋkrɔŋ lɛ tsirɛ’ gbalɔi lɛ kɛ hii ni akɛtsu nii kɛŋma Biblia mli shɛɛ sane lɛ.\n^ kk. 3 A Greek-English Lexicon of the New Testament and Other Early Christian Literature.\n^ kk. 14 Atsake gbɛ́ii lɛ ekomɛi.\n[Wiemɔ ni akɔ ni akɛmiitsu nii ni yɔɔ baafa 29]\nKanemɔ Biblia lɛ daa, koni suɔmɔ ni oyɔɔ kɛha e-Ŋmalɔ lɛ mli awa\nAbuɔ wolo ko ní aŋma lɛ akɛ ejɛ mɔ ni waonaa gbɛ́i yɔɔ shishi lɛ dɛŋ


Ná Nɔmimaa Akɛ Anɔkwale Lɛ Nɛ | Buu-Mɔɔ Nikasemɔ\nKANEMƆ YƐ Abua Acholi Afrikaans Aja Akha Albania Altai Alur Amerika Mumuii Awiemɔ Amharic Amis Angola Mumuii Awiemɔ Arabic Argentina Mumuii Awiemɔ Armenia Armenia (West) Assamese Aukan Australia Mumuii Awiemɔ Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Belorussian Bengali Biak Bicol Bislama Blɔfo Boulou Brazil Mumuii Awiemɔ Britian Mumuii Awiemɔ Bulgaria Cakchiquel (Western) Cambodia Catalan Cebuano Changana (Mozambique) Chavacano Chichewa Chiga Chile Mumuii Awiemɔ Chin (Hakha) China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Cibemba Cinamwanga Cinyanja Colombia Mumuii Awiemɔ Croatia Czech Damara Dangme Denmark Digor Douala Drehu Dutch Ecuador Mumuii Awiemɔ Edo Efik Emberá (Catío) Emberá (Chamí) Esan Estonia Ewe Ewondo Fante Faroese Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Garifuna Georgia Germany Ghomálá’ Gitonga Gokana Greenland Guadeloupean Creole Guarani Guianese Creole Gujarat Gun Haitian Creole Hausa Havu Hebri Hela Herero Hiligaynon Hindi Hiri Motu Hmong (White) Hungary Hunsrik Iban Ibanag Ibinda Iceland Idoma Igbo Igede Iloko Indonesia Indonesia Mumuii Awiemɔ Isoko Italia Italia Mumuii Awiemɔ Itsekiri Japan Japan Mumuii Awiemɔ Javanese Jula Kabiye Kabuverdianu Kachin Kalanga (Botswana) Kamba Kannada Kanyok Karen (S'gaw) Kazakh Kazakh (Arabic) Kekchi Khana Kikongo Kikongo ya Leta Kikuyu Kiluba Kimbundu Kinande Kinyarwanda Kipende Kirghiz Kirundi Kisi Kisonge Kituba Kongo Konkani (Roman) Korea Korea Mumuii Awiemɔ Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laos Lari Latvia Lendu Lenje Lhukonzo Liberian English Lingala Lithuania Lolo Lomwe Low German Luganda Lunda Luo Luvale Macedonia Macua Makhuwa-Meetto Makhuwa-Shirima Malagasy Malawi Mumuii Awiemɔ Malay Malayalam Malta Mam Mambwe-Lungu Mano Manyawa Mapudungun Marathi Marshallese Mashi Mauritia Creole Maya Mazatec (Huautla) Mbunda Medumba Mexico Mumuii Awiemɔ Min Nan (Taiwan) Mingrelian Mixe (North Central) Mixtec (Guerrero) Mizo Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Ngbandi (Northern) Nias Nicaragua Mumuii Awiemɔ Nicobarese Norway Nsenga (Mozambique) Nsenga (Zambia) Nyaneka Nyungwe Nzema Okpe Oromo Ossetia Otetela Palau Panaman Mumuii Awiemɔ Pangasinan Papiamento (Curaçao) Persia Peru Mumuii Awiemɔ Phimbi Pidgin (West Africa) Pohnpei Poland Portugal (Portugal) Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quechua (Huallaga Huánuco) Quiche Quichua (Chimborazo) Quichua (Imbabura) Rarotongan Romania Romany (Eastern Slovakia) Romany (Macedonia) Romany (Macedonia) Cyrillic Romany (Romania) Romany (Serbia) Romany (Southern Greece) Ronga Runyankore Russia Russia Mumuii Awiemɔ Rutoro Salvador Mumuii Awiemɔ Samoa Sango Saramacca Sena Sepedi Sepulana Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenia Solomon Islands Pidgin Songomeno Spania Spania Mumuii Awiemɔ Sranantongo Sunda Swahili Swahili (Congo) Swati Sweden Swedish Mumuii Awiemɔ Taabwa Tagalog Tahiti Taiwan Mumuii Awiemɔ Tajiki Talian Tamil Tandroy Tankarana Tarascan Tatar Telugu Tetun Dili Tewe Thailand Tigrinya Tiv Tlapanec Tojolabal Tok Pisin Tonga Totonac Tshiluba Tshwa Tsonga Turkey Turkmen Tuvalu Tuvinia Twi Tzeltal Tzotzil Uighur (Cyrillic) Ukrain Umbundu Urdu Urhobo Uruund Uzbek Uzbek (Roman) Valencian Venda Venezuela Mumuii Awiemɔ Vezo Vietnam Wallis Waray-Waray Wayuunaiki Welsh Wolaita Xhosa Yacouba Yapese Yemba Yoruba Zande Zapotec (Isthmus) Zulu\nNá Nɔmimaa Akɛ Anɔkwale Lɛ Nɛ\n“Nyɛkaa nii fɛɛ nyɛkwɛa; nyɛmɔa nɔ ni hi lɛ mli kpɛŋŋ.”—1 TES. 5:21.\nLALA 142 Nyɛhãa Wɔmɔa Wɔhiɛnɔkamɔ Lɛ Mli Kpɛŋŋ\n1. Mɛni hewɔ ŋmɛnɛ lɛ mɛi babaoo ayiŋ efutu amɛ lɛ?\nŊMƐNƐ lɛ, sɔlemɔi babaoo tsɛɔ amɛhe Kristofoi ni amɛkɛɔ akɛ amɛjamɔ lɛ sa Nyɔŋmɔ hiɛ. Enɛ ehã mɛi pii ayiŋ efutu amɛ ni amɛbiɔ akɛ, “Ani jamɔi lɛ fɛɛ sa Nyɔŋmɔ hiɛ aloo ekome pɛ ni sa ehiɛ?” Ani oheɔ oyeɔ akɛ Yehowa Odasefoi ni hiɛ anɔkwale lɛ, ni amɛjamɔ lɛ pɛ ji nɔ ni sa Yehowa hiɛ? Te obaafee tɛŋŋ oná nɔmimaa akɛ nakai eji? Hã wɔtao mli wɔkwɛ.\n2. Mɛni hã bɔfo Paulo ná nɔmimaa akɛ eyɛ anɔkwale lɛ mli? (1 Tesalonikabii 1:5)\n2 Bɔfo Paulo ná nɔmimaa ni mli wa akɛ eyɛ anɔkwale lɛ mli. (Kanemɔ 1 Tesalonikabii 1:5.) Enɛ jeee henumɔ folo ko kɛkɛ ni ená. Ekase Nyɔŋmɔ Wiemɔ lɛ jogbaŋŋ diɛŋtsɛ, ni ehe eye akɛ “Ŋmalɛ muu lɛ fɛɛ jɛ Nyɔŋmɔ mumɔ lɛŋ.” (2 Tim. 3:16) Be ni Paulo kase Nyɔŋmɔ Wiemɔ lɛ, mɛni ena? Ena akɛ Ŋmalɛ lɛ tsɔɔ faŋŋ akɛ Yesu ji Mesia ni awo shi akɛ ebaaba lɛ. Shi Yudafoi lɛ ajamɔŋ hiɛnyiɛlɔi lɛ ku amɛhiɛ amɛshwie nɔ ni Ŋmalɛ lɛ ewie yɛ Mesia lɛ he lɛ nɔ. Amɛkɛɛ amɛmiitsɔɔ mɛi Nyɔŋmɔ he nii, shi amɛkɛ amɛnitsumɔi tsɔɔ akɛ amɛje esɛɛ. (Tito 1:16) Paulo efeee enii tamɔ amɛ. Ehe nɔ fɛɛ nɔ ni Nyɔŋmɔ Wiemɔ lɛ tsɔɔ lɛ eye. Etsɔɔ mɛi nibii ni yɔɔ Nyɔŋmɔ Wiemɔ lɛ mli lɛ, ni ehi shi yɛ naa hu.—Bɔf. 20:27.\n3. Ani ja wɔná wɔsanebimɔi fɛɛ ahetoo dani wɔbaanyɛ wɔhe wɔye akɛ anɔkwale lɛ nɛ? (Kwɛmɔ akrabatsa ni ji, “ Yehowa Nitsumɔi Kɛ Jwɛŋmɔ Ni Ehiɛ Lɛ ‘Fa Fe Bɔ Ni Abaanyɛ Akane.’”)\n3 Mɛi komɛi susuɔ akɛ ja anɔkwa jamɔ lɛ mli bii lɛ enyɛ ehã amɛsanebimɔi fɛɛ hetoo, kɛji Biblia lɛ ewieko nɔ ko yɛ sanebimɔi nɛɛ ahe po, dani amɛbaahe amɛye akɛ no ji anɔkwale lɛ? Shi ani nilee yɛ mli akɛ mɔ ko baasusu nakai? Dabi. Hã wɔsusu Paulo nɔkwɛmɔnɔ lɛ he wɔkwɛ. Paulo wo enyɛmimɛi Kristofoi lɛ hewalɛ akɛ, ‘amɛka nii fɛɛ amɛkwɛ.’ Shi ehã amɛle hu akɛ nibii pii yɛ ni enuuu shishi. (1 Tes. 5:21) Ewie akɛ: “Nilee ni wɔyɔɔ lɛ, fã kɛ fã ni,” kɛkɛ ni ekɛfata he akɛ, “amrɔ nɛɛ, wɔkwɛɔ dade ashwishwɛ mli ni wɔnaaa nii jogbaŋŋ.” (1 Kor. 13:9, 12; shn.) No mli lɛ, jeee nɔ fɛɛ nɔ Paulo nuɔ shishi tamɔ bɔ ni eji yɛ wɔ hu wɔgbɛfaŋ lɛ. Shi enu nibii ni he hiaa waa ni kɔɔ Yehowa he lɛ ashishi, ni no hã ená nɔmimaa ni mli wa akɛ ena anɔkwale lɛ.\nYehowa Nitsumɔi Kɛ Jwɛŋmɔ Ni Ehiɛ Lɛ “Fa Fe Bɔ Ni Abaanyɛ Akane”\nAni ja wɔná sanebimɔi fɛɛ ni wɔyɔɔ lɛ ahetoo loo wɔnyɛ wɔhã sane fɛɛ sane ni mɛi baabi wɔ lɛ hetoo dani wɔbaanyɛ wɔná nɔmimaa ni mli wa akɛ anɔkwale lɛ mli wɔyɔɔ lɛ? Dabi. Ŋmalɛi ni nyiɛ sɛɛ nɛɛ hãa wɔnaa akɛ, wɔnyɛŋ wɔle Yehowa nitsumɔi kɛ jwɛŋmɔ ni ehiɛ lɛ fɛɛ kɔkɔɔkɔ. Wɔbaaya nɔ wɔkase Nyɔŋmɔ he nii kɛya naanɔ. Shi nibii ni ehã wɔle yɛ lɛ kɛ eyiŋtoi lɛ ahe bianɛ lɛ fa bɔ ni wɔbaanyɛ wɔkɛtswa wɔhemɔkɛyeli lɛ wɔma shi ni wɔkɛgbala nibii titrii ni yɔɔ e-Wiemɔ lɛ mli lɛ amli wɔhã mɛi.\nLala 40:5: “Ao Yehowa, mi-Nyɔŋmɔ, kwɛmɔ nibii babaoo ni ofee, onaakpɛɛ nitsumɔi kɛ jwɛŋmɔ ni ohiɛ yɛ wɔhe lɛ. Anyɛŋ akɛ mɔ ko mɔ ko ato ohe; kɛ́ mikɛɛ mawie he ni magba lɛ, amɛfa fe bɔ ni abaanyɛ akane!”\nJajelɔ 3:11: “Efeɔ nɔ fɛɛ nɔ fɛfɛo yɛ ebe mli. Ekɛ naanɔ hu ewo amɛtsui mli; kɛ̃lɛ gbɔmɛi nyɛŋ aná ale nitsumɔ ni anɔkwa Nyɔŋmɔ lɛ tsuɔ kɛjɛɔ shishijee kɛyaa naagbee lɛ.”\nYesaia 55:9: “Bɔ ni ŋwɛi nɔ kwɔ fe shikpɔŋ lɛ, nakai migbɛi lɛ anɔ kwɔlɔ fe nyɛgbɛi lɛ ni nakai mijwɛŋmɔi lɛ hu anɔ kwɔlɔ fe nyɛjwɛŋmɔi lɛ.”\nRomabii 11:33: “Kwɛ bɔ ni nii ni Nyɔŋmɔ yɔɔ lɛ fa kɛteke nɔ hã, kɛ bɔ ni ehiɛ kã shi waa, kɛ bɔ ni enilee lɛ mli kwɔ hã! Eyiŋkpɛi lɛ, anyɛɛɛ naa ana, ni egbɛi lɛ hu, anyɛɛɛ sɛɛ ana!”\n4. Mɛni baanyɛ ahã nɔmimaa ni wɔyɔɔ akɛ wɔna anɔkwale lɛ mli awa? Ni mɛni nikasemɔ nɛɛ baatsɔɔ wɔ yɛ anɔkwa Kristofoi ahe?\n4 Nɔ kome ni baanyɛ ahã nɔmimaa ni wɔyɔɔ akɛ Yehowa Odasefoi ni hiɛ anɔkwale lɛ mli awa ji, ni wɔkɛ bɔ ni amɛhiɔ shi amɛhãa kɛ bɔ ni amɛjáa Nyɔŋmɔ amɛhãa lɛ, baato bɔ ni Yesu hi shi ehã kɛ bɔ ni ejá Nyɔŋmɔ ehã lɛ he. Yɛ nikasemɔ nɛɛ mli lɛ, wɔbaana akɛ anɔkwa Kristofoi (1) jáaa amagai, (2) amɛshwɛɛɛ Nyɔŋmɔ gbɛ́i lɛ he kwraa, (3) amɛsumɔɔ anɔkwale lɛ, ni (4) amɛsumɔɔ amɛhe waa.\n5. Ani Yesu já amagai? Ni te wɔbaafee tɛŋŋ wɔkase lɛ?\n5 Yesu sumɔɔ Yehowa Nyɔŋmɔ waa. No hewɔ lɛ, be ni eyɔɔ ŋwɛi kɛ sɛɛ mli be ni eba shikpɔŋ lɛ nɔ fɛɛ lɛ, ejá Yehowa kome too pɛ. (Luka 4:8) Etsɔɔ ekaselɔi lɛ ni amɛ hu amɛfee nakai. Yesu kɛ ekaselɔi lɛ fɛɛ kɛ amagai tsuuu nii. Nyɔŋmɔ lɛ mumɔ ni, no hewɔ lɛ, mɔ ko mɔ ko nyɛŋ afee amaga ko ni baaje lɛ! (Yes. 46:5) Ni kɛ́ mɔ ko fee mɛi ni abuɔ amɛ akɛ hetselɔi lɛ ahe amagai ni esɔle ehã amɛ hu? Ani tɔmɔ yɛ he? Yɛ Kitãi Nyɔŋma lɛ mli lɛ, Yehowa kɛɛ ewebii lɛ akɛ, ‘amɛkafee amaga ko loo nɔ ko ni tamɔ nii ni yɔɔ ŋwɛi loo nii ni yɔɔ shikpɔŋ lɛ nɔ lɛ eko amɛhã amɛhe, ni amɛkakoto amɛ hu.’ (2 Mo. 20:4, 5) Kitã nɛɛ hãa wɔnaa faŋŋ akɛ, mɛi ni miitao amɛfee nɔ ni sa Nyɔŋmɔ hiɛ lɛ kɛ amagai tsuuu nii.\n6. Namɛi Yehowa Odasefoi kaseɔ ŋmɛnɛ? Ni mɛni hewɔ okɛɔ nakai?\n6 Mɛi ni ekase Kristofoi ayinɔsane lɛ kɛɔ akɛ blema Kristofoi lɛ jáaa amagai, amɛjá Nyɔŋmɔ kome too pɛ. Akɛ nɔkwɛmɔnɔ lɛ, yinɔsane wolo ko wie akɛ, blema Kristofoi lɛ baana amagai ni akɛmaa sɔlemɔ tsũi amli lɛ akɛ “eji nihiinii.” Ŋmɛnɛ lɛ, Yehowa Odasefoi kaseɔ blema Kristofoi lɛ. Wɔdamɔɔɔ mɛi ni mɛi tsɛɔ amɛ hetselɔi loo ŋwɛibɔfoi amagai ahiɛ wɔsɔleee wɔhãaa amɛ, ni wɔsɔleee wɔhãaa Yesu po. Agbɛnɛ hu, wɔfeee nɔ ko ni tsɔɔ akɛ wɔkɛ woo krɛdɛɛ ko miihã wɔmaŋ lɛ, tamɔ aflaŋaa ŋamɔ nɛkɛ. Yesu wie akɛ: “Yehowa, o-Nyɔŋmɔ lɛ, esa akɛ ojá,” ni wɔtswa wɔfai shi akɛ wɔbaafee nɔ ni Yesu wie nɛɛ pɛpɛɛpɛ.—Mat. 4:10.\n7. Mɛni hãa esoroɔ Yehowa Odasefoi kwraa yɛ mɛi krokomɛi ni tsɛɔ amɛhe Kristofoi lɛ ahe?\n7 Ŋmɛnɛ lɛ, mɛi pii nyiɛɔ osɔfoi ni ehe gbɛ́i lɛ asɛɛ. Mɛi nyaa osɔfoi nɛɛ ahe aahu akɛ amɛbatsɔmɔɔ tamɔ Nyɔŋmɔ amɛhãa amɛ. Daa nɛɛ, amɛsɔlemɔ tsũi lɛ amli eyi obɔ kɛ gbɔmɛi, ahéɔ amɛwoji waa, ni mɛi hãa amɛ shika loo amɛkɛ amɛshika woɔ nitsumɔi ni amɛto shishi lɛ amli. Nɔ fɛɛ nɔ ni amɛbaawie lɛ, mɛi nyiɛ sɛɛ. Kɛ́ osɔfoi nɛɛ asɔlemɔbii lɛ na amɛ lɛ, etamɔ nɔ ni amɛna Yesu. Shi Yehowa Odasefoi enyiɛɛɛ gbɔmɛi asɛɛ, wɔbɛ osɔfoi yɛ wɔteŋ po. Eyɛ mli akɛ wɔbuɔ mɛi ni nyiɛ hiɛ yɛ asafo lɛ mli lɛ moŋ, shi wɔle akɛ wɔ fɛɛ lɛ ‘nyɛmimɛi ji wɔ’ tamɔ bɔ ni Yesu wie lɛ pɛpɛɛpɛ. (Mat. 23:8-10) Wɔjáaa gbɔmɛi, kɛ́ amɛji jamɔŋ hiɛnyiɛlɔi jio, nɔyelɔi jio, ni wɔfiii amɛsɛɛ hu. Wɔkɛ wɔhe wooo je lɛ saji amli ejaakɛ wɔfataaa je lɛ he. Enɛ hãa esoroɔ wɔ kwraa yɛ sɔlemɔyalɔi ni tsɛɔ amɛhe Kristofoi lɛ ahe.—Yoh. 18:36.\nWƆSHWƐƐƐ NYƆŊMƆ GBƐ́I LƐ HE KWRAA\nAnɔkwa Kristofoi miisumɔ ni amɛgba mɛi Yehowa he sane (Kwɛmɔ kuku 8-10) *\n8. Te wɔfeɔ tɛŋŋ wɔleɔ akɛ Yehowa miisumɔ ni wɔwo egbɛ́i lɛ hiɛ nyam ni wɔhã mɛi fɛɛ ale?\n8 Be ko lɛ, Yesu sɔle ekɛɛ Yehowa akɛ: “Ataa, wo ogbɛ́i lɛ hiɛ nyam.” Yehowa diɛŋtsɛ jɛ ŋwɛi ekɛ gbee ni wa hã sɔlemɔ nɛɛ hetoo ni ewo shi akɛ ebaawo egbɛ́i lɛ hiɛ nyam. (Yoh. 12:28) Yɛ Yesu sɔɔmɔ nitsumɔ lɛ mli fɛɛ lɛ, ewo e-Tsɛ lɛ gbɛ́i lɛ hiɛ nyam. (Yoh. 17:26) No hewɔ lɛ, anɔkwa Kristofoi naa lɛ akɛ eji hegbɛ kpele ni amɛná akɛ amɛkɛ Nyɔŋmɔ gbɛ́i lɛ baatsu nii ni amɛhã mɛi krokomɛi hu ale.\n9. Mɛni blema Kristofoi lɛ fee ni tsɔɔ akɛ amɛshwɛɛɛ Nyɔŋmɔ gbɛ́i lɛ he kwraa?\n9 Be ni ato Kristofoi asafo lɛ shishi lɛ sɛɛ etsɛɛɛ lɛ, Yehowa “gbala ejwɛŋmɔ kɛba jeŋmaji lɛ anɔ . . . koni ehala amɛteŋ mɛi komɛi kɛhã egbɛ́i lɛ.” (Bɔf. 15:14) Kristofoi ni hi shi yɛ nakai beiaŋ lɛ na lɛ akɛ eji hegbɛ kpele ni amɛná akɛ amɛkɛ Nyɔŋmɔ gbɛ́i lɛ baatsu nii ni amɛhã mɛi krokomɛi ale. Amɛkɛ Nyɔŋmɔ gbɛ́i lɛ tsu nii waa yɛ shiɛmɔ nitsumɔ lɛ mli, kɛ agbɛnɛ hu, yɛ woji ni amɛŋmala lɛ amli. * Enɛ hã ana lɛɛlɛŋ akɛ, amɛji mɛi ni Nyɔŋmɔ ehala kɛhã egbɛ́i lɛ.—Bɔf. 2:14, 21.\n10. Mɛni tsɔɔ akɛ Yehowa Odasefoi ji mɛi ni Nyɔŋmɔ ehala kɛhã egbɛ́i lɛ?\n10 Ani wɔbaanyɛ wɔwie akɛ Yehowa Odasefoi ji mɛi ni Nyɔŋmɔ ehala kɛhã egbɛ́i lɛ? Hɛɛ wɔbaanyɛ. Mɛni hewɔ wɔkɛɔ nakai? Bo lɛ susumɔ he okwɛ. Ŋmɛnɛ lɛ, jamɔŋ hiɛnyiɛlɔi pii efee bɔ fɛɛ bɔ ni amɛbaanyɛ koni mɛi akana akɛ Nyɔŋmɔ yɛ gbɛ́i diɛŋtsɛ. Amɛjie Nyɔŋmɔ gbɛ́i lɛ kɛje amɛ-Biblia shishitsɔɔmɔi lɛ amli, ni amɛteŋ mɛi komɛi po kɛɛ kɛ́ aafee sɔlemɔ lɛ, akatsĩ tã. * Ŋmɛnɛ lɛ, mɛi fɛɛ le akɛ Yehowa Odasefoi pɛ ji mɛi ni kɛ Nyɔŋmɔ gbɛ́i lɛ tsuɔ nii waa ni amɛshwɛɛɛ he kwraa. Jamɔ ko jamɔ ko bɛ ni ehã mɛi ele Nyɔŋmɔ gbɛ́i lɛ fe wɔ! Enɛ tsɔɔ akɛ wɔmiihi shi yɛ gbɛ́i ni kã wɔnɔ akɛ Yehowa Odasefoi lɛ naa. (Yes. 43:10-12) Eyɛ mli akɛ ajie Nyɔŋmɔ gbɛ́i lɛ kɛje Biblia shishitsɔɔmɔi pii amli moŋ, shi yɛ Ŋmalɛ Krɔŋkrɔŋ Lɛ—Jeŋ Hee Shishitsɔɔmɔ lɛ mli lɛ, akɛwo he fɛɛ he ni esa akɛ ehi lɛ, ni wɔkala Biblia nɛɛ ekomekomei akpekpei 240 kɛ sɛɛ. Jeee no pɛ. Wɔfeɔ woji yɛ wiemɔi ni fa fe 1,000 mli, ni woji nɛɛ hãa mɛi leɔ Nyɔŋmɔ gbɛ́i Yehowa lɛ.\nWƆSUMƆƆ ANƆKWALE LƐ\n11. Mɛni blema Kristofoi lɛ fee kɛtsɔɔ akɛ amɛsumɔɔ anɔkwale lɛ?\n11 Yesu sumɔɔ anɔkwale lɛ, ni ji anɔkwa saji fɛɛ ni kɔɔ Nyɔŋmɔ kɛ nibii ni eto eyiŋ akɛ ebaafee lɛ ahe lɛ. Yesu hi shi yɛ anɔkwale lɛ naa, ni etsɔɔ mɛi krokomɛi anɔkwale lɛ. (Yoh. 18:37) Yesu anɔkwa sɛɛnyiɛlɔi lɛ hu sumɔɔ anɔkwale lɛ waa. (Yoh. 4:23, 24) Anɔkwa, bɔfo Petro po tsɛ Kristofoi ajamɔ lɛ akɛ no ji “anɔkwale gbɛ lɛ.” (2 Pet. 2:2) Bɔ ni blema Kristofoi lɛ sumɔɔ anɔkwale lɛ sɔŋŋ hewɔ lɛ, amɛkpoo nibii ni atsɔɔ yɛ jamɔi lɛ amli, kusumii, kɛ adesai asusumɔi ni kɛ Biblia lɛ kpãaa gbee lɛ. (Kol. 2:8) Nakai nɔŋŋ ŋmɛnɛ hu lɛ, nibii ni anɔkwa Kristofoi lɛ heɔ amɛyeɔ kɛ bɔ ni amɛhiɔ shi amɛhãa lɛ fɛɛ kɛ Biblia lɛ kpãa gbee, ni amɛkɛ no tsɔɔ akɛ “amɛmiinyiɛ yɛ anɔkwale lɛ mli.”—3 Yoh. 3, 4.\n12. Kɛ́ Gbɛtsɔɔmɔ Kuu lɛ na akɛ esa akɛ wɔtsake bɔ ni wɔnuɔ Biblia mli sane ko shishi wɔhãa lɛ, mɛni amɛfeɔ? Ni mɛni tsirɛɔ amɛ ni amɛfeɔ tsakemɔi nɛɛ?\n12 Yehowa Odasefoi ekɛko akɛ amɛnuɔ nɔ fɛɛ nɔ ni yɔɔ Biblia lɛ mli lɛ shishi. Bei komɛi lɛ, wɔnaa tɔmɔi yɛ wɔtsɔɔmɔi lɛ ekomɛi kɛ bɔ ni ato nibii ahe gbɛjianɔ ahã yɛ asafo lɛ mli lɛ ahe. Shi enɛ baanyɛ aba, ejaakɛ Biblia lɛ hãa wɔnaa akɛ be ni be shwieɔ mli lɛ, abanuɔ anɔkwale lɛ shishi jogbaŋŋ. (Kol. 1:9, 10) Yehowa hãa wɔnuɔ anɔkwale lɛ shishi fiofio. No hewɔ lɛ, esa akɛ wɔto wɔtsui shi wɔmɛ lɛ kɛyashi ebaahã wɔnu shishi jogbaŋŋ. (Abɛi 4:18) Kɛ́ Gbɛtsɔɔmɔ Kuu lɛ na akɛ esa akɛ wɔtsake bɔ ni wɔnuɔ Biblia lɛ fã ko shishi wɔhãa lɛ, amɛhãa wɔleɔ tsakemɔ nɛɛ amrɔ nɔŋŋ. Ŋmɛnɛ lɛ, sɔlemɔi pii hu tsakeɔ amɛtsɔɔmɔi lɛ, shi amɛ lɛ amɛfeɔ nakai koni amɛkɛsa amɛsɔlemɔbii lɛ ahiɛ loo koni amɛkɛ je lɛ anyiɛ. Shi Yehowa Odasefoi feɔ tsakemɔi yɛ amɛtsɔɔmɔi lɛ amli koni amɛsumɔ Nyɔŋmɔ waa ni amɛnyiɛ Yesu nanemaahei lɛ asɛɛ kpaakpa. (Yak. 4:4) Jeee nɔ ni eba nɔ yɛ je lɛ mli lɛ nɔ wɔdamɔɔ wɔfeɔ tsakemɔi, shi moŋ kɛ́ wɔnu Biblia lɛ shishi jogbaŋŋ lɛ, no ji nɔ ni hãa wɔfeɔ tsakemɔi lɛ. Enɛ hãa anaa faŋŋ akɛ, wɔsumɔɔ anɔkwale lɛ!—1 Tes. 2:3, 4.\nWƆSUMƆƆ WƆHE WAA\n13. Mɛni ji su ni he hiaa fe fɛɛ ni anɔkwa Kristofoi jeɔ lɛ kpo? Ni mɛɛ gbɛ nɔ anaa nakai su lɛ yɛ Yehowa Odasefoi ateŋ ŋmɛnɛ?\n13 No mli lɛ, blema Kristofoi lɛ yɛ sui kpakpai pii, shi nɔ ni fe fɛɛ ni akɛle amɛ ji suɔmɔ. Yesu wie akɛ: “Kɛji nyɛsumɔɔ nyɛhe lɛ, no mɛi fɛɛ kɛbaale akɛ mikaselɔi ji nyɛ.” (Yoh. 13:34, 35) Ŋmɛnɛ lɛ, Yehowa Odasefoi ni yɔɔ jeŋ fɛɛ lɛ sumɔɔ amɛhe waa ni ekomefeemɔ yɛ amɛteŋ. Esoro wɔ kwraa yɛ jamɔi krokomɛi fɛɛ ahe, ejaakɛ eyɛ mli akɛ esoro maji anɔ ni wɔjɛ kɛ hei ni wɔjɛ moŋ, shi wɔfee ekome akɛ weku. Kɛ́ wɔtee asafoŋ kpeei, kpeei bibii, kɛ kpeei wuji lɛ, onaa enɛ faŋŋ. Suɔmɔ kɛ ekomefeemɔ ni yɔɔ wɔteŋ lɛ hãa wɔnáa nɔmimaa akɛ wɔjamɔ lɛ ji jamɔ koome pɛ ni sa Nyɔŋmɔ hiɛ.\n14. Yɛ nɔ ni awie yɛ Kolosebii 3:12-14 lɛ naa lɛ, mɛni ji gbɛ kome ni he hiaa waa ni wɔtsɔɔ nɔ wɔtsɔɔ akɛ wɔsumɔɔ wɔhe waa?\n14 Biblia lɛ woɔ wɔ hewalɛ ni ‘wɔsumɔsumɔɔ wɔhe kɛ suɔmɔ ni mli wa.’ (1 Pet. 4:8) Gbɛ kome ni wɔtsɔɔ nɔ wɔjieɔ suɔmɔ nɛɛ kpo ji, wɔnáa tsui wɔhãa wɔnyɛmimɛi lɛ, ni wɔkɛ amɛtɔmɔi keɔ amɛ tswaa. Agbɛnɛ hu, wɔfeɔ mɛi fɛɛ ni yɔɔ asafo lɛ mli lɛ ejurɔ, ni wɔfeɔ amɛ gbɔ kɛ́ amɛteŋ mɛi komɛi etɔ̃ wɔnɔ po. (Kanemɔ Kolosebii 3:12-14.) Kɛ́ wɔfee nibii nɛɛ kɛtsɔɔ akɛ wɔsumɔɔ wɔnyɛmimɛi lɛ, no hãa anaa lɛɛlɛŋ akɛ anɔkwa Kristofoi ji wɔ.\n15. Mɛni blema Kristofoi lɛ fee ni wɔ hu wɔfeɔ nakai nɔŋŋ pɛpɛɛpɛ?\n15 Bɔ ni blema Kristofoi lɛ já Yehowa amɛhã lɛ, nakai nɔŋŋ wɔfeɔ ŋmɛnɛ. Akɛ nɔkwɛmɔnɔ lɛ, bɔ ni no mli lɛ ato amɛhe gbɛjianɔ ahã lɛ, nakai pɛpɛɛpɛ ato wɔ hu wɔhe gbɛjianɔ ŋmɛnɛ. No mli lɛ, amɛyɛ nɔkwɛlɔi gbɛfalɔi, asafoŋ onukpai, kɛ asafoŋ sɔɔlɔi tamɔ bɔ ni wɔ hu wɔyɔɔ lɛ pɛpɛɛpɛ. (Fip. 1:1; Tito 1:5) Bɔ ni amɛkɛ Yehowa mlai ni kɔɔ bɔlɛnamɔ kɛ gbalashihilɛ, kɛ lá he lɛ tsu nii lɛ, nakai nɔŋŋ wɔ hu wɔfeɔ ŋmɛnɛ. Ni bɔ ni amɛshwieɔ eshafeelɔi ni tsakeee amɛtsui lɛ kɛjeɔ asafo lɛ mli lɛ, nakai wɔ hu wɔfeɔ ŋmɛnɛ.—Bɔf. 15:28, 29; 1 Kor. 5:11-13; 6:9, 10; Heb. 13:4.\n16. Mɛni nɔ ni awie yɛ Efesobii 4:4-6 lɛ tsɔɔ wɔ?\n16 Yesu kɛɛ mɛi babaoo baakɛɛ akɛ ekaselɔi ji amɛ, shi jeee amɛ fɛɛ ji ekaselɔi lɛɛlɛŋ. (Mat. 7:21-23) Biblia lɛ gba hu akɛ yɛ naagbee gbii lɛ amli lɛ, ‘abaana mɛi akɛ amɛsumɔɔ Nyɔŋmɔjamɔ shi amɛhãŋ ená amɛnɔ hewalɛ.’ (2 Tim. 3:1, 5) Shi Biblia lɛ hãa wɔleɔ akɛ “hemɔkɛyeli kome” ko loo jamɔ kome ko yɛ ni sa Nyɔŋmɔ hiɛ.—Kanemɔ Efesobii 4:4-6.\n17. Mɛɛ jamɔ yɔɔ ŋmɛnɛ ni jáa Nyɔŋmɔ yɛ bɔ ni Yesu tsɔɔ lɛ naa?\n17 Yɛ nikasemɔ nɛɛ mli lɛ, wɔna nɔ ni Yesu tsɔɔ yɛ bɔ ni esa akɛ ajá Nyɔŋmɔ ahã lɛ he kɛ bɔ ni blema Kristofoi lɛ já Nyɔŋmɔ amɛhã. Kɛ́ wɔkɛ enɛ to jamɔi srɔtoi ni yɔɔ lɛ ahe lɛ, mɛɛ jamɔ koome pɛ yɔɔ ŋmɛnɛ ni sa Nyɔŋmɔ hiɛ? Amɛji Yehowa Odasefoi. Eji hegbɛ kpele ni wɔná akɛ wɔfata Yehowa webii lɛ ahe, wɔbale anɔkwale lɛ, ni wɔle nɔ ni eto eyiŋ akɛ ebaafee wɔsɛɛ. Nyɛhãa wɔyaa nɔ wɔhiɛa wɔhemɔkɛyeli lɛ mli kpɛŋŋ, ni wɔná nɔmimaa ni mli wa akɛ anɔkwa jamɔ lɛ nɛ.\nMƐNI WƆ, NI JI YEHOWA ODASEFOI LƐ, WƆFEƆ KƐTSƆƆ AKƐ . . .\nwɔjáa Yehowa koome pɛ ni wɔshwɛɛɛ egbɛ́i lɛ he?\nwɔsumɔɔ anɔkwale lɛ?\nwɔsumɔɔ wɔhe waa?\n^ kk. 5 Yɛ nikasemɔ nɛɛ mli lɛ, wɔbaakwɛ bɔ ni Yesu já Nyɔŋmɔ ehã kɛ bɔ ni ehi shi ehã, kɛ bɔ ni esɛɛnyiɛlɔi ni hi shi yɛ blema lɛ kase lɛ. Agbɛnɛ hu, wɔbaana nibii ni tsɔɔ akɛ Yehowa Odasefoi miifee nakai pɛpɛɛpɛ ŋmɛnɛ.\n^ kk. 9 Kwɛmɔ akrabatsa ni ji, “Ani Blema Kristofoi Lɛ Kɛ Nyɔŋmɔ Gbɛ́i Tsu Nii?” (Did the First Christians Use God’s Name?) ni je kpo yɛ July 1, 2010 Blɔfo Buu-Mɔɔ, bf. 6 lɛ.\n^ kk. 10 Akɛ nɔkwɛmɔnɔ lɛ, yɛ afi 2008 lɛ, Pope Benedict XVI kɛɛ Katolikbii lɛ akɛ, kɛ́ amɛmiifee sɔlemɔ jio, amɛmiilá jio, amɛmiisɔle jio lɛ, amɛkɛ Nyɔŋmɔ gbɛ́i lɛ “akatsu nii ni amɛkatsĩ tã hu.”\n^ kk. 63 NƆ NI WƆNAA YƐ MFONIRI LƐ MLI: Yehowa asafo lɛ efee Jeŋ Hee Shishitsɔɔmɔ lɛ yɛ wiemɔi fe 200 amli koni mɛi aná Biblia ni Nyɔŋmɔ gbɛ́i yɔɔ mli amɛkane yɛ amɛ diɛŋtsɛ amɛwiemɔ mli.\nKɛmaje Mɔ Ko Kɛmaje Mɔ Ko Ná Nɔmimaa Akɛ Anɔkwale Lɛ Nɛ\nw21 October bf. 18-23


Wein Ŋmɔ lɛ mli Nitsulɔi lɛ he Nɔkwɛmɔnɔ Lɛ | Yesu Wala Shihilɛ\nNITSULƆI NI BA WEIN ŊMƆ LƐ MLI “KLƐŊKLƐŊ” LƐ BATSƆMƆ “SƐƐKPEEBII”\nEtsɛko tsɔ ni Yesu kɛɛ etoibolɔi lɛ yɛ Perea akɛ, “klɛŋklɛŋ bii babaoo baatsɔmɔ sɛɛkpeebii, ni sɛɛkpeebii baatsɔmɔ klɛŋklɛŋ bii.” (Mateo 19:30) Egba nɔkwɛmɔnɔ ko ni kɔɔ nitsulɔi komɛi ni atsɛ ni amɛyatsu nii yɛ wein ŋmɔ ko mli lɛ he ni ekɛma sane nɛɛ nɔ mi, ekɛɛ:\n“Ŋwɛi Maŋtsɛyeli lɛ tamɔ shĩatsɛ ko ní je kpo leebi maŋkpa koni eyabɔ nitsulɔi apaa kɛya ewein ŋmɔ mli. Be ni ekɛ nitsulɔi lɛ eye naa akɛ ebaahã amɛ denario kome kɛhã gbi kome lɛ, ewo amɛ gbɛ kɛtee ewein ŋmɔ lɛ mli. Be ni eje kpo aaafee ŋmɛlɛtswaa ni ji etɛ lɛ hu nɔ lɛ, eyana mɛi krokomɛi damɔ jara lɛ nɔ ni amɛtsuuu nɔ ko; ni ekɛɛ amɛ akɛ, ‘Nyɛ hu nyɛyaa wein ŋmɔ lɛ mli, ni nɔ ni sa lɛ mahã nyɛ.’ No hewɔ lɛ, amɛyiŋ amɛtee. Ni eje kpo ekoŋŋ aaafee ŋmɛlɛtswaa ni ji ekpaa kɛ ŋmɛlɛtswaa ni ji nɛɛhu lɛ nɔ, ni eyafee nakai nɔŋŋ. Naagbee lɛ, aaafee ŋmɛlɛtswaa ni ji nyɔŋma kɛ ekome lɛ nɔ lɛ, eje kpo ni eyana mɛi krokomɛi hu damɔ shi, ni ekɛɛ amɛ akɛ, ‘Mɛni hewɔ nyɛdamɔ biɛ gbi muu fɛɛ ni nyɛtsuuu nɔ ko lɛ?’ Amɛhere nɔ akɛ, ‘Ejaakɛ mɔ ko ebɔko wɔ apaa.’ Ekɛɛ amɛ akɛ, ‘Nyɛ hu nyɛyaa wein ŋmɔ lɛ mli.’”—Mateo 20:1-7.\nEkã shi faŋŋ akɛ, kɛ́ Yesu toibolɔi lɛ nu wiemɔi ni ji “ŋwɛi Maŋtsɛyeli lɛ” kɛ “shĩatsɛ” lɛ, mɔ ni baa amɛjwɛŋmɔŋ ji Yehowa Nyɔŋmɔ. Afeɔ Yehowa he mfoniri yɛ Ŋmalɛi lɛ amli akɛ, wein ŋmɔtsɛ, ni afeɔ Israel maŋ lɛ he mfoniri hu akɛ wein ŋmɔ. (Lala 80:9, 10; Yesaia 5:3, 4) Akɛ mɛi ni yɔɔ Mla kpaŋmɔ lɛ shishi lɛ toɔ wein ŋmɔ mli nitsulɔi ahe. Shi Yesu nɔkwɛmɔnɔ lɛ kɔɔɔ nɔ ko ni tee nɔ yɛ blema lɛ he. Eewie shihilɛ ko ni miiya nɔ yɛ ebeiaŋ lɛ he.\nAbuɔ jamɔŋ hiɛnyiɛlɔi lɛ, tamɔ Farisifoi ni etsɛko tsɔ nɛ ni amɛbɔ mɔdɛŋ akɛ amɛkɛ gbalatsemɔ baaka Yesu lɛ akɛ mɛi ni miitsu Nyɔŋmɔ nitsumɔ. Amɛtamɔ nitsulɔi komɛi ni miitsu nii gbi muu fɛɛ, ni esa akɛ awo amɛ nyɔmɔ denario kome, ni ji gbi kome nitsumɔ nyɔmɔwoo.\nOsɔfoi lɛ kɛ mɛi ni fata amɛhe lɛ buɔ Yudafoi foji lɛ akɛ amɛsɔmɔɔɔ Nyɔŋmɔ jogbaŋŋ tamɔ amɛ, oookɛɛ nɔ ni mɛi foji lɛ kɛ gbi fã pɛ miitsu nii yɛ Nyɔŋmɔ wein ŋmɔ lɛ mli. Yɛ nɔkwɛmɔnɔ ni Yesu gba lɛ mli lɛ, hii ni abɔ amɛ apaa yɛ “ŋmɛlɛtswaa ni ji etɛ” lɛ (leebi 9:00) kɛ mɛi ni abɔ amɛ apaa yɛ ŋmɛlɛtswaa ni ji ekpaa lɛ kɛ ŋmɛlɛtswaa ni ji nɛɛhu lɛ kɛ ŋmɛlɛtswaa ni ji nyɔŋma kɛ ekome lɛ (gbɛkɛ 5:00) nɔ lɛ feɔ mɛi foji lɛ ahe mfoniri.\nAbuɔ hii kɛ yei ni nyiɛɔ Yesu sɛɛ lɛ akɛ mɛi ni “alomɔ amɛ.” (Yohane 7:49) No mli lɛ, amɛteŋ mɛi komɛi ji wolɛi, ni mɛi krokomɛi hu ji apaafoi. Be ni shɛ afi 29 Ŋ.B. October mli lɛ, “wein ŋmɔtsɛ lɛ” tsu Yesu koni eyatsɛ mɛi ni baa shi lɛ koni amɛyatsu nii amɛhã Nyɔŋmɔ akɛ Kristo kaselɔi. Amɛji mɛi ni Yesu tsĩ amɛtã akɛ “sɛɛkpeebii” ni ji nitsulɔi ni ba wein ŋmɔ lɛ mli yɛ ŋmɛlɛtswaa ni ji nyɔŋma kɛ ekome lɛ nɔ lɛ.\nYesu wie nɔ ni ba be ni gbi lɛ ba naagbee lɛ he kɛmu nɔkwɛmɔnɔ lɛ naa ekɛɛ: “Be ni shɛ gbɛkɛ lɛ, wein ŋmɔtsɛ lɛ kɛɛ enitsumɔ nɔkwɛlɔ lɛ akɛ, ‘Tsɛ nitsulɔi lɛ ni owo amɛ nyɔmɔ, jee shishi kɛjɛ sɛɛkpeebii lɛ anɔ kɛyashi klɛŋklɛŋ bii lɛ anɔ.’ Be ni mɛi ni abɔ amɛ apaa yɛ ŋmɛlɛtswaa ni ji nyɔŋma kɛ ekome lɛ nɔ lɛ ba lɛ, amɛteŋ mɔ fɛɛ mɔ ná denario kome. No hewɔ lɛ, be ni klɛŋklɛŋ bii lɛ ba lɛ, amɛsusu akɛ amɛbaaná nɔ ni fa fe nakai, shi amɛ hu amɛná denario kome nyɔmɔwoo. Be ni amɛnine shɛ nɔ lɛ, amɛbɔi tɔkemɔ kɛ shĩatsɛ lɛ woo ni amɛkɛɛ, ‘Sɛɛkpeebii nɛɛ tsu nii ŋmɛlɛtswaa kome; kɛ̃lɛ okɛ amɛ eye tamɔ bɔ ni okɛ wɔ, ni wɔtsu nii dɛŋdɛŋ gbi muu fɛɛ ni hulu eshã wɔ lɛ, eye lɛ nɔŋŋ!’ Shi ehere nɔ ekɛɛ amɛteŋ mɔ kome akɛ, ‘Naanyo, mifeko bo efɔŋ. Ani jeee denario kome okɛ mi ye naa? Ŋɔɔ nɔ ni ji onɔ lɛ ni oya. Miisumɔ ni mahã sɛɛkpeebii nɛɛ bɔ ni mihã bo lɛ nɔŋŋ. Ani mibɛ hegbɛ akɛ mikɛ mi diɛŋtsɛ minii feɔ nɔ ni misumɔɔ? Aloo ohiŋmɛi miiklɔ mɔ nɔ yɛ ekpakpa ni mifeɔ lɛ hewɔ?’ Nakai nɔŋŋ sɛɛkpeebii lɛ baatsɔmɔ klɛŋklɛŋ bii, ni klɛŋklɛŋ bii lɛ baatsɔmɔ sɛɛkpeebii.”—Mateo 20:8-16.\nEkolɛ kaselɔi lɛ susu nɔ ni Yesu wie kɛmu nɔkwɛmɔnɔ lɛ naa lɛ he. Mɛɛ gbɛ nɔ Yudafoi lɛ ajamɔŋ hiɛnyiɛlɔi ni buɔ amɛhe “klɛŋklɛŋ bii” lɛ baatsɔmɔ “sɛɛkpeebii”? Ni mɛɛ gbɛ nɔ Yesu kaselɔi lɛ baatsɔmɔ “klɛŋklɛŋ bii”?\nYesu kaselɔi ni Farisifoi lɛ kɛ mɛi ni fata amɛhe lɛ buɔ amɛ akɛ “sɛɛkpeebii” lɛ baatsɔmɔ “klɛŋklɛŋ bii,” kɛ shishinumɔ lɛ akɛ amɛbaaná gbi muu fɛɛ nyɔmɔwoo. Kɛ́ Yesu gbo lɛ, Nyɔŋmɔ baakpoo Yerusalem ni yɔɔ shikpɔŋ lɛ nɔ lɛ, ni ebaahala jeŋmaŋ hee, ni ji “Nyɔŋmɔ Israel lɛ.” (Galatiabii 6:16; Mateo 23:38) Be ni Yohane Baptisilɔ lɛ wieɔ mumɔ krɔŋkrɔŋ ni akɛbaabaptisi mɛi lɛ he lɛ, no mli lɛ, jeŋmaŋ hee nɛɛ he ewieɔ lɛ. Mɛi ni ji “sɛɛkpeebii” lɛ ji mɛi ni akɛ mumɔ krɔŋkrɔŋ lɛ baptisi klɛŋklɛŋ ni batsɔmɔ mɛi ni baaye Yesu he odase “kɛyashi shikpɔŋ lɛ nɔ hei ni yɔɔ shɔŋŋshɔŋŋ lɛ.” (Bɔfoi 1:5, 8; Mateo 3:11) Kɛ́ kaselɔi lɛ yɔse tsakemɔ ni sa kadimɔ ni Yesu wieɔ he lɛ, no lɛ, ekolɛ amɛbaana akɛ jamɔŋ hiɛnyiɛlɔi lɛ ni baatsɔmɔ “sɛɛkpeebii” lɛ baate shi awo amɛ waa.\nMɛni hewɔ ewaaa akɛ wɔɔnu shishi akɛ Yehowa ji “wein ŋmɔtsɛ lɛ”? Namɛi ji “nitsulɔi lɛ”?\nMɛɛ tsakemɔ ni sa kadimɔ Yesu tsɔ nɔkwɛmɔnɔ nɛɛ nɔ efee lɛ faŋŋ?\nMɛɛ be tsakemɔ nɛɛ bafee faŋŋ?\nKɛmaje Mɔ Ko Kɛmaje Mɔ Ko Wein Ŋmɔ lɛ mli Nitsulɔi lɛ he Nɔkwɛmɔnɔ Lɛ\njy yitso 97 bf. 226-227


Jeŋmaji Lɛ ‘Baaná Ale Akɛ Miji Yehowa Lɛ’—Ezekiel 25:17\nJeŋmaji Lɛ ‘Baaná Ale Akɛ Miji Yehowa Lɛ’\nNƆ NI ABAAWIE HE: Nɔ ni wɔkaseɔ yɛ bɔ ni Israelbii lɛ kɛ jeŋmaji ni gbe Yehowa gbɛ́i lɛ he guɔ lɛ shãra hã lɛ mli\n1, 2. (a) Mɛɛ gbɛ nɔ Israel hi shi tamɔ too yɛ ŋa mli gbei ateŋ? (Kwɛmɔ mfoniri ni yɔɔ nikasemɔ lɛ shishijee gbɛ lɛ.) (b) Mɛni Israelbii lɛ kɛ amɛmaŋtsɛmɛi lɛ ŋmɛ gbɛ ni etee nɔ?\nISRAEL hi shi afii ohai babaoo tamɔ too yɛ ŋa mli gbei ateŋ. No mli lɛ, Amonbii, Moabbii, kɛ Edombii lɛ kã Israel bokãgbɛ husu lɛ naa, ni amɛhao Israel waa. Filistibii, ni ji Israelbii lɛ ahenyɛlɔi afii pii lɛ yɛ Israel anai. Tiro maŋ lɛ, ni ji maŋ ni yɔɔ hewalɛ waa ni ayeɔ jara babaoo yɛ mli lɛ hu kã Israel kooyi. Ni maŋ ni kã Israel wuoyi ji blema Ejipt, ní Farao ni abuɔ lɛ akɛ eji maŋtsɛ kɛ nyɔŋmɔ lɛ yeɔ nɔ lɛ.\n2 Be fɛɛ be ni Israelbii lɛ kɛ amɛhiɛ baafɔ̃ Yehowa nɔ lɛ, ebuɔ amɛhe kɛjeɔ amɛhenyɛlɔi lɛ adɛŋ. Shi ewebii lɛ kɛ amɛmaŋtsɛmɛi lɛ tee nɔ amɛhã jeŋmaji ni bɔle amɛ lɛ fite amɛ. Maŋtsɛ Ahab ji nɔyelɔi ni ŋmɛ gbɛ ni mɛi krokomɛi ná amɛnɔ hewalɛ koni amɛkaye Yehowa anɔkwa lɛ ateŋ mɔ kome. Ehi shi yɛ Yuda Maŋtsɛ Yehoshafat beiaŋ, ni eye Israel wekui nyɔŋma maŋtsɛyeli lɛ nɔ. Ekɛ Sidonbii lɛ amaŋtsɛ ni yeɔ Tiro maŋ ni yɔɔ nii waa lɛ nɔ lɛ biyoo ko bote gbalashihilɛ mli. Atsɛɔ yoo nɛɛ akɛ Yezebel, ni ewo mɛi hewalɛ waa ni amɛjá Baal yɛ Israel, ni enyɛ ewu nɔ koni ebule jamɔ krɔŋŋ lɛ yɛ gbɛ ni anako nɔ dã nɔ.—1 Maŋ. 16:30-33; 18:4, 19.\nAKRABATSA 7A: Jeŋmaji Ni Bɔle Yerusalem He\n3, 4. (a) Namɛi anɔ Ezekiel gbala ejwɛŋmɔ kɛtee? (b) Mɛɛ sanebimɔi wɔbaahã hetoo?\n3 Yehowa bɔ ewebii lɛ kɔkɔ yɛ nɔ ni baaba amɛnɔ kɛji amɛyeee lɛ anɔkwa lɛ he. Amrɔ nɛɛ, etsuishitoo lɛ eba naagbee. (Yer. 21:7, 10; Eze. 5:7-9) Yɛ afi 609 D.Ŋ.B. lɛ, Babilon asraafoi lɛ ku amɛsɛɛ kɛba Shiwoo Shikpɔŋ lɛ nɔ, nɔ ni ji shii etɛ nɔ. Nɔ ni miihe ashɛ afii nyɔŋma eho kɛjɛ be ni amɛbatutua Nyɔŋmɔ webii lɛ nɔ ni ji shii enyɔ nɔ lɛ. Yɛ be nɛɛ mli lɛ, amɛbaakumɔ Yerusalem gbogboi lɛ amɛshwie shi ni amɛbaakpãtã mɛi ni baatse atua amɛshi Nebukadnezar lɛ ahiɛ. Be ni kawoo lɛ je shishi ni Ezekiel gbalɛi lɛ bɔi mlibaa fitsofitso lɛ, gbalɔ Ezekiel gbala ejwɛŋmɔ kɛtee maji ni bɔle Shiwoo Shikpɔŋ lɛ he lɛ anɔ agbɛnɛ, ni etsɔɔ nɔ ni baaba amɛnɔ.\nJeŋmaji ni wieɔ Yehowa gbɛ́i lɛ he efɔŋ lɛ nyɛŋ ajo nɔ ni baajɛ amɛnifeemɔi lɛ amli kɛba lɛ naa foi\n4 Yehowa jie lɛ kpo etsɔɔ Ezekiel akɛ, Yuda henyɛlɔi lɛ baanya yɛ Yerusalem hiɛkpãtamɔ lɛ hewɔ, ni amɛbaahao mɛi ni baaje hiɛkpãtamɔ lɛ mli lɛ. Shi maji ni wie Yehowa gbɛ́i lɛ he efɔŋ ni amɛwa ewebii lɛ ayi ni amɛfite amɛ lɛ yeŋ amɛhe kɔkɔɔkɔ yɛ nɔ ni amɛfee nɛɛ hewɔ. Mɛni wɔbaanyɛ wɔkase yɛ bɔ ni Israelbii lɛ kɛ jeŋmaji nɛɛ shãra hã lɛ mli? Mɛɛ gbɛ nɔ Ezekiel gbalɛ ni kɔɔ jeŋmaji lɛ ahe lɛ hãa wɔnáa hiɛnɔkamɔ ŋmɛnɛ?\nIsrael Wekumɛi Ni ‘Ye Ehe Fɛo Waa’\n5, 6. Mɛɛ wekukpaa yɔɔ Amonbii lɛ kɛ Israelbii lɛ ateŋ?\n5 Yɛ gbɛ ko nɔ lɛ, Amon, Moab, kɛ Edom ji Israel wekumɛi. Yɛ wekukpaa ni yɔɔ Israelbii lɛ kɛ maji nɛɛ ateŋ, kɛ bɔ ni amɛtsɛmɛi lɛ hi shi yɛ he kome akɛ weku be kplaŋŋ lɛ fɛɛ sɛɛ lɛ, maji nɛɛ kɛ afii babaoo nyɛ Nyɔŋmɔ webii lɛ, ni amɛye amɛhe ‘fɛo waa.’—Eze. 25:6.\n6 Susumɔ Amonbii lɛ ahe okwɛ. Abraham wɔfase Lot seshibii ji amɛ; amɛjɛ Lot biyoo fiootsɛ lɛ mli. (1 Mo. 19:38) Amɛwiemɔ lɛ tamɔ Hebri nɔŋŋ, no hewɔ lɛ, eeenyɛ efee akɛ Nyɔŋmɔ webii lɛ nuɔ. Wekukpaa ni yɔɔ amɛteŋ nɛɛ hewɔ lɛ, Yehowa kɛɛ Israelbii lɛ akɛ amɛkatsɔ Amonbii lɛ anaa. (5 Mo. 2:19) Kɛ̃lɛ, yɛ Kojolɔi lɛ agbii lɛ amli lɛ, Amonbii lɛ yafata Moab Maŋtsɛ Eglon he ni amɛwa Israel yi. (Koj. 3:12-15, 27-30) Sɛɛ mli be ni awó Saul maŋtsɛ lɛ, Amonbii lɛ batutua Israel. (1 Sam. 11:1-4) Ni yɛ Maŋtsɛ Yehoshafat gbii lɛ amli lɛ, Amonbii lɛ yafata Moab he ekoŋŋ ni amɛbatutua Shiwoo Shikpɔŋ lɛ.—2 Kro. 20:1, 2.\n7. Te Moabbii lɛ kɛ amɛwekumɛi Israelbii lɛ ye amɛhã tɛŋŋ?\n7 Moabbii lɛ hu, Lot seshibii ji amɛ; amɛjɛ Lot biyoo onukpa lɛ mli. (1 Mo. 19:36, 37) Yehowa kɛɛ Israelbii lɛ akɛ amɛkɛ Moab akawu ta. (5 Mo. 2:9) Shi Moabbii lɛ kɛ Israelbii lɛ yeee yɛ mlihilɛ naa. Nɔ najiaŋ ni amɛbaaye amɛbua amɛnyɛmimɛi Israelbii lɛ be ni amɛjɛ Ejipt nyɔŋyeli lɛ mli kɛbaa lɛ, amɛka akɛ amɛbaatsĩ amɛ gbɛ koni amɛkaya Shiwoo Shikpɔŋ lɛ nɔ. Moab Maŋtsɛ Balak yabɔ Bileam apaa koni elomɔ Israelbii lɛ, ni Bileam tsɔɔ Balak bɔ ni ebaafee elaka Israelbii lɛ ni amɛkɛ amɛhe awo ajwamaŋbɔɔ kɛ amagajamɔ mli. (4 Mo. 22:1-8; 25:1-9; Kpo. 2:14) Moabbii lɛ tee nɔ amɛwa amɛwekumɛi Israelbii lɛ ayi afii ohai babaoo, amɛfee nakai aahu kɛbashi Ezekiel gbii lɛ amli po.—2 Maŋ. 24:1, 2.\n8. Mɛni hewɔ Yehowa kɛɛ Edom ji Israel nyɛminuu lɛ, shi te Edombii lɛ kɛ Israelbii lɛ ye amɛhã tɛŋŋ?\n8 Yakob kɛ Esau ji haaji, ni Esau seshibii ji Edombii lɛ. Wekukpaa ni yɔɔ Edombii lɛ kɛ Israelbii lɛ ateŋ lɛ bɛŋkɛ kpaakpa aahu akɛ Yehowa tsɛ Edombii lɛ kɛ Israelbii lɛ akɛ nyɛmimɛi. (5 Mo. 2:1-5; 23:7, 8) Fɛɛ sɛɛ lɛ, Edombii lɛ te shi amɛwo Israelbii lɛ kɛjɛ be ni Israelbii lɛ shi Ejipt kɛbaa lɛ nɔ aahu kɛyashi akpãtã Yerusalem hiɛ yɛ afi 607 D.Ŋ.B. (4 Mo. 20:14, 18; Eze. 25:12) Ni be ni akpãtãa Yerusalem hiɛ lɛ, eŋɔɔ Edombii lɛ anaa waa akɛ Israelbii lɛ miina nɔ, ni amɛwo Babilonbii lɛ hewalɛ ni amɛkpãtã Yerusalem hiɛ kwraa, ni jeee no pɛ kɛkɛ, shi moŋ, amɛtsĩ Israelbii ni miijo foi lɛ hu gbɛ, ni amɛŋɔ amɛ amɛwo amɛhenyɛlɔ lɛ dɛŋ.—Lala 137:7; Oba. 11, 14.\n9, 10. (a) Mɛni ba Amon, Moab, kɛ Edom nɔ? (b) Mɛni tsɔɔ akɛ jeee maji nɛɛ anɔ bii lɛ fɛɛ ni nyɛ Israel?\n9 Yehowa gbala maji nɛɛ, ni ji Israelbii lɛ awekumɛi lɛ atoi yɛ bɔ ni amɛkɛ ewebii lɛ ye ehã lɛ hewɔ. Yehowa kɛɛ akɛ: ‘Mikɛ Amonbii lɛ baahã Bokãgbɛbii lɛ ni etsɔ amɛnii, koni akakai Amonbii lɛ dɔŋŋ yɛ jeŋmaji lɛ ateŋ.’ Ekɛɛ hu akɛ: “Magbala mɛi atoi yɛ Moab, ni amɛbaaná amɛle akɛ miji Yehowa.” (Eze. 25:10, 11) Be ni akpãtã Yerusalem hiɛ lɛ, aaafee afii enumɔ sɛɛ lɛ, gbalɛi nɛɛ bɔi mlibaa be ni Babilonbii lɛ ye Amon kɛ Moab nɔ kunim lɛ. Yehowa wie yɛ Edom he akɛ: “Mafo gbɔmɔ kɛ kooloo fɛɛ mashɛ mafɔ̃ kɛje emli, ni mahã etsɔ amaŋfɔ.” (Eze. 25:13) Tamɔ bɔ ni agba lɛ, Amon, Moab, kɛ Edom laaje yɛ shihilɛ mli.—Yer. 9:25, 26; 48:42; 49:17, 18.\n10 Shi jeee mɛi ni yɔɔ maji nɛɛ amli lɛ fɛɛ ni nyɛ Nyɔŋmɔ webii lɛ. Akɛ nɔkwɛmɔnɔ lɛ, atsĩ Zelek, Amonnyo lɛ, kɛ Itma, Moabnyo lɛ, atã afata Maŋtsɛ David tawulɔi kãkãlɔi lɛ ahe. (1 Kro. 11:26, 39, 46; 12:1) Ni Rut, Moabyoo lɛ hu batsɔ Yehowa anɔkwa jálɔ.—Rut 1:4, 16, 17.\nKaaku Yehowa mlai amli yɛ gbɛ bibioo po nɔ\n11. Mɛni wɔbaanyɛ wɔkase yɛ bɔ ni Israel kɛ Amon, Moab, kɛ Edom maji lɛ shãra hã lɛ mli?\n11 Mɛni wɔbaanyɛ wɔkase yɛ bɔ ni Israel kɛ maji nɛɛ shãra hã lɛ mli? Klɛŋklɛŋ lɛ, be ni Israelbii lɛ ŋmɛɛ amɛhiɛ he lɛ, amɛwekumɛi lɛ amale jamɔŋ nifeemɔi gbohii lɛ ná amɛnɔ hewalɛ, ni amɛbɔi nyɔŋmɔi tamɔ Moabbii lɛ anyɔŋmɔ, ni ji Baal ni yɔɔ Peor lɛ, kɛ Amonbii anyɔŋmɔ Molek lɛ jamɔ. (4 Mo. 25:1-3; 1 Maŋ. 11:7) Nɔ ko tamɔ nakai nɔŋŋ baanyɛ aba wɔnɔ. Ekolɛ, wɔwekumɛi ni jeee Odasefoi lɛ baanyɛ wɔnɔ koni wɔkɛ wɔhe awo nifeemɔi ni esaaa Nyɔŋmɔ hiɛ lɛ amli. Akɛ nɔkwɛmɔnɔ lɛ, ekolɛ amɛnuŋ nɔ hewɔ ni wɔyeee Easter, wɔyeee mɛi Blonya ni wɔhãaa mɛi hu aye wɔ Blonya lɛ shishi, loo ekolɛ amɛnuŋ nɔ hewɔ ni wɔkɛ wɔhe wooo kusum nifeemɔi komɛi ni kɛ amale jamɔŋ hemɔkɛyelii yɔɔ tsakpaa lɛ amli lɛ shishi. Akɛni amɛsumɔɔ wɔ hewɔ lɛ, ekolɛ amɛbaabɔ mɔdɛŋ ni amɛhã wɔfee nibii komɛi—kɛ́ yɛ be kukuoo ko mli po—ni teɔ shi ewoɔ shishitoo mlai ni wɔhiɔ shi yɛ naa lɛ. Shi esaaa akɛ wɔŋmɛɔ wɔhiɛ he wɔhãa amɛ yɛ gbɛ ko kwraa nɔ! Tamɔ bɔ ni Israelbii lɛ ayinɔsane hãa wɔnaa lɛ, kɛ́ wɔku Yehowa mlai amli yɛ gbɛ bibioo po nɔ lɛ, no baafite wekukpaa ni kã wɔ kɛ lɛ teŋ lɛ.\n12, 13. Mɛɛ gbɛ nɔ abaanyɛ ate shi awo wɔ, shi mɛni baaba kɛ́ wɔtee nɔ wɔye anɔkwa?\n12 Wɔbaanyɛ wɔkase nɔ kroko hu yɛ bɔ ni Amonbii, Moabbii kɛ Edombii lɛ kɛ Israelbii lɛ ye ehã lɛ mli. Wɔwekumɛi ni jeee Yehowa Odasefoi lɛ baanyɛ ate shi awo wɔ waa. Yesu bɔ kɔkɔ akɛ, bei komɛi lɛ, sane ni wɔshiɛɔ lɛ baanyɛ ekɛ “mligbálamɔ aba, nuu kɛ epapa teŋ, kɛ biyoo kɛ emami teŋ.” (Mat. 10:35, 36) Yehowa fã Israelbii lɛ akɛ amɛkatsɔ amɛwekumɛi lɛ anaa, ni wɔ hu wɔkɛ wɔwekumɛi ni jeee Odasefoi lɛ etaaa saji anaa. Shi esaaa akɛ efeɔ wɔ naakpɛɛ kɛ́ amɛte shi amɛwo wɔ.—2 Tim. 3:12.\n13 Kɛ́ wɔwekumɛi lɛ eteee shi amɛwooo jamɔ ni wɔjáa Yehowa lɛ tɛ̃ɛ po lɛ, esaaa akɛ wɔŋmɛɔ gbɛ ni amɛnáa wɔnɔ hewalɛ fe Yehowa. Mɛni hewɔ? Ejaakɛ Yehowa ji mɔ ni sa akɛ wɔkɛye klɛŋklɛŋ gbɛhe yɛ wɔtsui mli. (Kanemɔ Mateo 10:37.) Agbɛnɛ hu, kɛ́ wɔtee nɔ wɔye Yehowa anɔkwa lɛ, ekolɛ wɔwekumɛi lɛ ekomɛi baabatsɔmɔ tamɔ Zelek, Itma, kɛ Rut, ni amɛbaabafata wɔhe yɛ jamɔ krɔŋŋ lɛ mli. (1 Tim. 4:16) No baahã amɛ hu amɛná miishɛɛ akɛ amɛmiisɔmɔ anɔkwa Nyɔŋmɔ kome lɛ, ni lɛ hu ebaasumɔ amɛ ni ebaabu amɛhe.\nYehowa Kɛ “Toigbalamɔi Ni Naa Wa” Ba Ehenyɛlɔi Lɛ Anɔ\n14, 15. Te Filistibii lɛ kɛ Israelbii lɛ ye hã tɛŋŋ?\n14 Filistibii lɛ jɛ Kreta ŋshɔkpɔ lɛ nɔ, ni amɛbahi shikpɔŋ ni sɛɛ mli lɛ Yehowa wo shi akɛ ekɛbaahã Abraham kɛ eseshibii lɛ nɔ. Abraham kɛ Isak fɛɛ kɛ Filistibii nɛɛ shãra. (1 Mo. 21:29-32; 26:1) Be ni Israelbii lɛ yashɛ Shiwoo Shikpɔŋ lɛ nɔ lɛ, Filistibii lɛ ebatsɔ maŋ ni he wa ni amɛyɛ asraafoi kãkãlɔi babaoo. No mli lɛ, Filistibii lɛ jáa amale nyɔŋmɔi tamɔ Baal-zebub kɛ Dagon. (1 Sam. 5:1-4; 2 Maŋ. 1:2, 3) Bei komɛi lɛ, Israelbii lɛ yafataa amɛhe kɛjáa nyɔŋmɔi nɛɛ.—Koj. 10:6.\n15 Akɛni Israelbii lɛ yeee anɔkwa hewɔ lɛ, Yehowa hã Filistibii lɛ ye amɛnɔ afii pii. (Koj. 10:7, 8; Eze. 25:15) Amɛkɛ naatsĩi ni naa wala shwie Israelbii lɛ anɔ * ni amɛgbe amɛteŋ mɛi babaoo. (1 Sam. 4:10) Shi be ni Israelbii lɛ tsake amɛtsui ni amɛku amɛsɛɛ kɛba Yehowa ŋɔɔ lɛ, ejie amɛ kɛje amɛhenyɛlɔi lɛ adɛŋ. Ekɛ hii tamɔ Samson, Saul, kɛ David tsu nii kɛkpɔ̃ ewebii lɛ. (Koj. 13:5, 24; 1 Sam. 9:15-17; 18:6, 7) Ni tamɔ bɔ ni Ezekiel gba lɛ, akɛ ‘toigbalamɔi ni naa wala’ ba Filistibii lɛ anɔ be ni Babilonbii lɛ kɛ sɛɛ mli lɛ Greekbii lɛ batutua amɛshikpɔŋ lɛ.—Eze. 25:15-17.\n16, 17. Mɛni wɔbaanyɛ wɔkase yɛ bɔ ni Israelbii lɛ kɛ Filistibii lɛ shãra hã lɛ mli?\n16 Mɛni wɔbaanyɛ wɔkase yɛ bɔ ni Israel kɛ Filistibii lɛ shãra hã lɛ mli? Maji ni yɔɔ hewalɛ waa ni eye adesai anɔ lɛ ekomɛi ete shi ewo Yehowa tsuji ni yɔɔ ŋmɛnɛ lɛ. Akɛni wɔfeee wɔnii tamɔ Israelbii lɛ hewɔ lɛ, wɔyaa nɔ wɔfiɔ shi shiŋŋ kɛyeɔ Yehowa anɔkwa. Shi bei komɛi lɛ, efeɔ tamɔ nɔ ni jamɔ krɔŋŋ lɛ henyɛlɔi lɛ miiye omanye. Akɛ nɔkwɛmɔnɔ lɛ, yɛ afi 1900 afii lɛ amli lɛ, United States nɔyeli lɛ ka akɛ ebaatsĩ Yehowa Odasefoi lɛ anitsumɔ lɛ naa, ni no hewɔ lɛ, efã ni awo mɛi ni nyiɛɔ hiɛ yɛ asafo lɛ mli lɛ tsuŋ afii nyɔŋmai abɔ. Be ni awuɔ jeŋ ta ni ji enyɔ lɛ, Nazi nɔyeli ni yɔɔ Germany lɛ ka akɛ ebaabule Nyɔŋmɔ webii lɛ ashishi, no hewɔ lɛ, ewo amɛteŋ mɛi akpei abɔ tsuŋ ni egbe mɛi ohai abɔ. Be ni nakai ta lɛ ba naagbee lɛ, Soviet Union lɛ fã ta eshi Yehowa Odasefoi lɛ afii babaoo, ni ekɛ wɔnyɛmimɛi lɛ yawo nsarai amli ni ahã amɛtsu nii dɛŋdɛŋ, loo ekɛ amɛ tee shikpɔji ni etse amɛhe banee anɔ.\n17 Ekolɛ nɔyelii baaya nɔ atsĩ wɔshiɛmɔ nitsumɔ lɛ naa, amɛwo wɔ tsuŋ, loo amɛgbe wɔteŋ mɛi komɛi po. Shi ani esa akɛ nibii nɛɛ awo wɔhe gbeyei loo ehã wɔhemɔkɛyeli atã? Dabi! Yehowa baabaa enɔkwafoi lɛ ayi. (Kanemɔ Mateo 10:28-31.) Wɔna ni nɔyelii ni yɔɔ hewalɛ ni haoɔ mɛi eho amɛtee, shi Yehowa webii miiya nɔ amɛmiishwere. Etsɛŋ, adesai anɔyelii fɛɛ baana nɔ ko ni tamɔ nɔ ni Filistibii lɛ na lɛ nɔŋŋ—abaanyɛ amɛnɔ ni amɛle Yehowa. Ni amɛbaaje shihilɛ mli kwraa tamɔ bɔ ni Filistibii lɛ hu bɛ dɔŋŋ lɛ!\n“Onii Babaoo Lɛ” Nyɛŋ Abu Ohe\n18. Mɛɛ maŋ nɛkɛ Tiro ji?\n18 Blema maŋ ni ji Tiro * lɛ ji blema maji ni ayeɔ jara waa yɛ mli lɛ ateŋ ekome. Yɛ anaigbɛ lɛ, Tiro yɛ hei babaoo yɛ Mediterenia Ŋshɔ lɛ hiɛ ni emeelei tsɔɔ kɛyaa kɛbaa kɛhã jarayeli. Yɛ bokãgbɛ lɛ, Tiro yɛ gbɛjegbɛi pii ni hãa enyɛɔ ekɛ maji wuji ni yɔɔ hei ni yɔɔ shɔŋŋshɔŋŋ po shãraa kɛhã jarayeli. Tiro kɛ afii ohai abɔ bua nii anaa kɛjɛ hei ni yɔɔ shɔŋŋshɔŋŋ nɛɛ efata enii babaoo ni eyɔɔ momo lɛ ahe. Ejarayelɔi lɛ batsɔmɔ niiatsɛmɛi aahu akɛ, amɛna amɛhe akɛ lumɛi.—Yes. 23:8.\n19, 20. Mɛɛ gbɛ nɔ esoro Tirobii lɛ yɛ Gibeonbii lɛ ahe?\n19 Be ni Maŋtsɛ David kɛ Maŋtsɛ Solomon yeɔ nɔ lɛ, Israelbii lɛ kɛ Tirobii lɛ shãra waa; Tirobii lɛ hã David nibii kɛ ŋaalɔi ni ekɛma emaŋtsɛ shĩa lɛ, ni sɛɛ mli be ni Solomon hu maa sɔlemɔ shĩa lɛ, amɛhã lɛ nibii kɛ ŋaalɔi. (2 Kro. 2:1, 3, 7-16) Tirobii lɛ na be mli ni Israelbii lɛ yeɔ Yehowa anɔkwa ni ejɔɔ amɛ lɛ. (1 Maŋ. 3:10-12; 10:4-9) Kwɛ hegbɛ kpele ni enɛ hã Tirobii akpei abɔ ná akɛ amɛbaakase jamɔ krɔŋŋ lɛ he nii, amɛle Yehowa, ni amɛna sɛɛnamɔi ni jɛɔ anɔkwa Nyɔŋmɔ lɛ sɔɔmɔ mli kɛbaa!\n20 Shi yɛ hegbɛ ni Tirobii lɛ ná nɛɛ fɛɛ sɛɛ lɛ, amɛtee nɔ amɛhã heloonaa nibii he amɛjwɛŋmɔ fɛɛ. Amɛkaseee nɔ ni Gibeon ni ji Kanaanbii lɛ amaŋ ko ni yɔɔ hewalɛ lɛ fee lɛ; Yehowa nitsumɔi wuji lɛ ahe kɛkɛ ni Gibeonbii lɛ nu lɛ hã amɛbatsɔmɔ esɔɔlɔi. (Yos. 9:2, 3, 22–10:2) Anɔkwa, sɛɛ mli lɛ, Tirobii lɛ te shi amɛwo Nyɔŋmɔ webii lɛ ni amɛhɔ̃ɔ amɛteŋ mɛi komɛi po akɛ nyɔji.—Lala 83:2, 7; Yoel 3:4, 6; Amos 1:9.\nEsaaa akɛ wɔnaa heloonaa nibii akɛ amɛtamɔ gbogbo ni buɔ mɔ he\n21, 22. Mɛni ba Tiro nɔ, ni mɛni hewɔ?\n21 Yehowa tsɔ Ezekiel nɔ ekɛɛ Tiro akɛ: “Bo Tiro, mikɛ bo ená, ni mahã jeŋmaji babaoo ate shi kɛba onɔ tamɔ bɔ ni ŋshɔ hãa emli ŋshɔkei teɔ shi lɛ. Amɛbaakpãtã Tiro gbogboi lɛ ahiɛ ni amɛbaakumɔ emɔji lɛ, ni majie enɔ sũ lɛ ni mahã etsɔ tɛsaa kpataa ni nɔ kpɛlɛɔ.” (Eze. 26:1-5) Tirobii lɛ kɛ amɛhiɛ fɔ̃ nibii ni amɛyɔɔ lɛ anɔ, ni amɛyasusu akɛ nomɛi baabu amɛhe tamɔ bɔ ni gbogboi ni atswa awo amɛmaŋ lɛ fã ni yɔɔ ŋshɔkpɔ lɛ nɔ, ni kwɔlɔmɔ ji mitai 46 lɛ buɔ maŋ lɛ he lɛ nɔŋŋ. Kulɛ, esa akɛ amɛbo Solomon kɔkɔbɔɔ nɛɛ toi akɛ: “Niiatsɛ naa nii ni eyɔɔ lɛ tamɔ maŋ ni atswa gbogbo awo he; yɛ ejwɛŋmɔ mli lɛ, etamɔ gbogbo ni buɔ ehe.”—Abɛi 18:11.\n22 Be ni Babilonbii lɛ, kɛ sɛɛ mli lɛ Greekbii lɛ tsu Ezekiel gbalɛ ni kɔɔ Tiro he lɛ he nii lɛ, Tirobii lɛ yɔse akɛ nii ni amɛyɔɔ kɛ gbogboi lɛ ni amɛyasusu akɛ ebaabu amɛhe lɛ tsuuu nɔ ko nɔ ko ehãaa amɛ. Be ni Babilonbii lɛ kpãtã Yerusalem hiɛ amɛtã lɛ, amɛyatutua Tiro, ni tutuamɔ nɛɛ he afii 13. (Eze. 29:17, 18) Kɛkɛ ni yɛ afi 332 D.Ŋ.B. lɛ, Aleksanda Kpeteŋkpele lɛ tsu Ezekiel gbalɛ lɛ fã ko ni sa kadimɔ waa he nii. * Esraafoi lɛ bua Tiro maŋ ni akpãtã hiɛ lɛ mli nibii koikoi, ni ji tɛi, tsei, kɛ shia naa ni amɛkɛwo nu lɛ mli kɛfee gbɛ ni amɛbaanyɛ amɛtsɔ nɔ kɛya Tiro maŋ lɛ fã ni yɔɔ ŋshɔkpɔ lɛ nɔ lɛ nɔ. (Eze. 26:4, 12) Aleksanda kumɔ gbogboi lɛ, eloo maŋ lɛ mli nibii, egbe asraafoi kɛ maŋbii akpei abɔ, ni ehɔ̃ɔ mɛi akpei abɔ akɛ nyɔji. Be ni amɛna akɛ ‘nibii babaoo’ ni amɛyɔɔ lɛ nyɛɛɛ abu amɛhe lɛ, no dani amɛná amɛle Yehowa.—Eze. 27:33, 34.\nEyɛ mli akɛ Tiro tamɔ maŋ ko ni anyɛŋ aye enɔ kunim moŋ, shi akpãtã ehiɛ tamɔ bɔ ni Ezekiel gba efɔ̃ shi lɛ pɛpɛɛpɛ (Kwɛmɔ kuku 22)\n23. Mɛni wɔbaanyɛ wɔkase yɛ nɔ ni ba Tirobii lɛ anɔ lɛ mli?\n23 Mɛni wɔbaanyɛ wɔkase yɛ nɔ ni ba Tirobii lɛ anɔ lɛ mli? Wɔŋmɛŋ gbɛ kɔkɔɔkɔ ni “ninámɔ lakamɔ lɛ” ahã wɔkɛ wɔhiɛ afɔ̃ heloonaa nibii anɔ, ni wɔbu amɛ tamɔ gbogbo ni buɔ mɔ he. (Mat. 13:22) Wɔnyɛŋ ‘wɔtsɔmɔ nyɔji wɔhã Nyɔŋmɔ kɛ Ninámɔ fɛɛ.’ (Kanemɔ Mateo 6:24.) Mɛi ni kɛ amɛsusuma muu fɛɛ sɔmɔɔ Yehowa lɛ pɛ náa anɔkwa hebuu. (Mat. 6:31-33; Yoh. 10:27-29) Je nɛɛ naagbee lɛ he gbalɛi lɛ baaba mli fitsofitso tamɔ bɔ ni gbalɛi ni agba ashi Tiro lɛ ba mli lɛ. Nakai beiaŋ lɛ, kɛ́ Yehowa kpãtã je nɛɛ jarayeli gbɛjianɔtoo ni yeɔ amim ni foɔ lɛ pɛ enɔ mli lɛ hiɛ lɛ, no baanyɛ mɛi ni kɛ amɛhiɛ fɔ̃ɔ ninámɔ nɔ lɛ anɔ ni amɛle Yehowa.\nNɔyeli Ni Yɔɔ Hewalɛ Lɛ Tamɔ “Gãlã” Kɛkɛ\n24-26. (a) Mɛni hewɔ Yehowa tsɛ Ejipt akɛ “gãlã” lɛ? (b) Mɛɛ gbɛ nɔ Maŋtsɛ Zedekia kɛ Yehowa gbɛtsɔɔmɔ tsuuu nii, ni mɛni jɛ mli kɛba?\n24 Kɛjɛ gbii ni tsɔ Yosef gbii lɛ ahiɛ lɛ amli aahu kɛyashi be ni Babilonbii lɛ yatutua Yerusalem lɛ, no mli lɛ Ejipt yɛ hewalɛ waa yɛ Shiwoo Shikpɔŋ lɛ kɛ ehewɔ maji lɛ anɔ. Akɛni Ejipt ehi shi be kplaŋŋ hewɔ lɛ, efee tamɔ nɔ ni eyɛ hewalɛ bɔ ni nɔ ko nyɛŋ ahoso lɛ, tamɔ tso ko ni ema shi afii pii. Shi kɛ́ akɛ lɛ to Yehowa he lɛ, ehe waaa kwraa—etamɔ “gãlã” kɛkɛ.—Eze. 29:6.\n25 Maŋtsɛ Zedekia ni yeee Nyɔŋmɔ anɔkwa lɛ enaaa Ejipt nakai kwraa. Yehowa tsɔ gbalɔ Yeremia nɔ ewo Zedekia hewalɛ akɛ ekɛ ehe ahã Babilon maŋtsɛ lɛ. (Yer. 27:12) Zedekia kã kitã yɛ Yehowa gbɛ́i mli po akɛ etseŋ Nebukadnezar hiɛ atua. Shi ekɛ Yehowa gbɛtsɔɔmɔ lɛ tsuuu nii, eku kitã ni Nebukadnezar hã ekã lɛ mli, ni eyakpa Ejipt fai koni ebaye ebua lɛ ni ekɛ Babilonbii lɛ awu. (2 Kro. 36:13; Eze. 17:12-20) Kɛ̃lɛ, Israelbii ni kɛ amɛhiɛ yafɔ̃ Ejipt nɔyeli ni yɔɔ hewalɛ lɛ nɔ lɛ ye amɛ diɛŋtsɛ amɛhe awui waa. (Eze. 29:7) Kɛ́ okwɛ Ejipt lɛ, etamɔ “ŋshɔŋ loo wulu” ni he yɔɔ gbeyei. (Eze. 29:3, 4) Shi Yehowa kɛɛ ekɛ lɛ baaye tamɔ bɔ ni amɔɔ baa yɛ Nilo lɛ mli lɛ nɔŋŋ—ekɛ kpoji baawo ekadai amli ni ebaagbala lɛ ni eyakpãtã ehiɛ. Yehowa tsu enɛ he nii be ni ehã Babilonbii lɛ yaye nakai blema maŋ lɛ nɔ kunim lɛ.—Eze. 29:9-12, 19.\n26 Shi mɛni ba Zedekia ni yeee anɔkwa lɛ nɔ? Akɛni etse Yehowa hiɛ atua hewɔ lɛ, Ezekiel gba akɛ abaakpɔ “lumɔ ni yitsoŋ wa” nɛɛ akekere lɛ ni enɔyeli lɛ hiɛ baakpãtã. Shi Ezekiel tsɔɔ hu akɛ hiɛnɔkamɔ yɛ. (Eze. 21:25-27) Yehowa hã Ezekiel gba akɛ maŋtsɛ ko ni jɛ maŋtsɛmɛi awekutɔkpaa lɛ mli, ni ji “mɔ ni yɔɔ hegbɛ yɛ mla naa” lɛ baaŋɔ maŋtsɛ sɛi lɛ. Yɛ wolo nɛɛ yitso ni nyiɛ sɛɛ lɛ mli lɛ, wɔbaana mɔ ni mɔ nɛɛ ji.\n27. Mɛni wɔbaanyɛ wɔkase yɛ bɔ ni Israel kɛ Ejipt shãra hã lɛ mli?\n27 Mɛni wɔbaanyɛ wɔkase yɛ bɔ ni Israel kɛ Ejipt shãra hã lɛ mli? Esaaa akɛ Yehowa webii ni yɔɔ ŋmɛnɛ lɛ kɛ amɛhiɛ fɔ̃ɔ maŋkwramɔŋ gbɛjianɔtoi anɔ kɛsusumɔ lɛ akɛ mɛi nɛɛ baabu amɛhe. Yɛ wɔjwɛŋmɔ mli po lɛ, esa akɛ wɔya nɔ wɔfee mɛi ni ‘fataaa je lɛ he.’ (Yoh. 15:19; Yak. 4:4) Ekolɛ wɔbaasusu akɛ maŋkwramɔŋ gbɛjianɔtoo ko yɛ hewalɛ, shi tamɔ blema Ejipt ji lɛ, etamɔ gãlã kɛkɛ. Kwɛ bɔ ni nilee yɔɔ mli akɛ wɔkɛ wɔhiɛ baafɔ̃ jeŋ muu fɛɛ Nɔyelɔ lɛ nɔ moŋ fe nɔ ni wɔkɛ wɔhiɛ baafɔ̃ gbɔmɛi adesai anɔ!—Kanemɔ Lala 146:3-6.\nKɛ́ wɔkome wɔyɔɔ he ko po lɛ, esaaa akɛ wɔkɛ wɔhe woɔ je nɛɛ pɔlitis mli loo wɔfiɔ maŋkwramɔŋ kuu ko sɛɛ (Kwɛmɔ kuku 27)\nJeŋmaji Lɛ ‘Baaná Ale’\nAKRABATSA 7B: Ezekiel Wolo Lɛ Mli Saji Komɛi Ni Sa Kadimɔ Waa\n28-30. Mɛɛ srɔto yɔɔ gbɛ nɔ ni jeŋmaji lɛ baatsɔ ‘aná ale’ Yehowa lɛ, kɛ bɔ ni wɔle Yehowa lɛ teŋ?\n28 Yɛ Ezekiel wolo lɛ mli lɛ, Yehowa wie shii abɔ akɛ jeŋmaji lɛ ‘baaná ale akɛ miji Yehowa lɛ.’ (Eze. 25:17) Wiemɔi nɛɛ ba mli yɛ blema beiaŋ be ni Yehowa kɛ kojomɔi ba ewebii lɛ ahenyɛlɔi lɛ anɔ lɛ. Shi gbalɛ nɛɛ baaba mli yɛ gbɛ ni da nɔ yɛ wɔgbii nɛɛ amli hu. Yɛ mɛɛ gbɛ nɔ?\n29 Bɔ ni jeŋmaji lɛ bɔle Nyɔŋmɔ webii ni hi shi yɛ blema lɛ, nakai nɔŋŋ ŋmɛnɛ lɛ, jeŋmaji lɛ ebɔle wɔ; amɛnaa wɔ tamɔ too ko ni ekome pɛ eyɔɔ he ko ni ebɛ yelikɛbualɔ ko. (Eze. 38:10-13) Tamɔ bɔ ni wɔbaana yɛ wolo nɛɛ Yitso 17 kɛ 18 lɛ mli lɛ, etsɛŋ, jeŋmaji lɛ baatutua Nyɔŋmɔ webii lɛ waa. Shi kɛ́ amɛfee nakai lɛ, abaatsɔɔ amɛ mɔ ni yɔɔ hewalɛ diɛŋtsɛ. Abaanyɛ amɛnɔ ni amɛle Yehowa—ni tsɔɔ akɛ, amɛbaana akɛ lɛ ji jeŋ muu fɛɛ nɔyelɔ—be ni ekpãtãa amɛhiɛ yɛ Harmagedon ta lɛ mli lɛ.—Kpo. 16:16; 19:17-21.\n30 Shi Yehowa baabu wɔhe, ni ebaajɔɔ wɔ. Mɛni hewɔ? Ejaakɛ, amrɔ nɛɛ wɔkɛ wɔhiɛ fɔ̃ɔ Yehowa nɔ, wɔboɔ lɛ toi, ni wɔkɛ jamɔ krɔŋŋ hãa lɛ, ni wɔkɛ nakai feemɔ tsɔɔ akɛ wɔle Yehowa.—Kanemɔ Ezekiel 28:26.\n^ kk. 15 Akɛ nɔkwɛmɔnɔ lɛ, Filistibii lɛ eŋmɛɛɛ gbɛ kwraa ni dade sɔ̃lɔ ko atsu nii yɛ Israel shikpɔŋ lɛ nɔ fɛɛ. Kɛ́ ehe bahia ni Israelbii lɛ ajɔɔ okwaayeli dadei anaa lɛ, amɛkpelekeɔ shi kɛyaa Filistibii lɛ aŋɔɔ, ni aheɔ amɛ shika babaoo ni feɔ gbii babaoo nitsumɔ nyɔmɔwoo.—1 Sam. 13:19-22.\n^ kk. 18 Eeenyɛ efee akɛ ato Tiro maŋ lɛ diɛŋtsɛ ama tɛsai anɔ yɛ ŋshɔ lɛ naa tuuntu, ni ekã Karmel Gɔŋ lɛ kooyigbɛ aaafee kilomitai 50. Sɛɛ mli lɛ, alɛɛ maŋ lɛ mli kɛtee gɔŋnɔgbɛ. Maŋ lɛ gbɛ́i yɛ Hebri mli ji, Sur, ni eshishi ji “Tɛsaa.”\n^ kk. 22 Yesaia, Yeremia, Yoel, Amos, kɛ Zakaria hu gba gbalɛi amɛshi Tiro, ni gbalɛi nɛɛ ba mli fitsofitso.—Yes. 23:1-8; Yer. 25:15, 22, 27; Yoel 3:4; Amos 1:10; Zak. 9:3, 4.\nMɛni hewɔ kɛ́ wɔwekunyo ko te shi ewo wɔ yɛ Yehowa ni wɔjáa hewɔ lɛ, esaaa akɛ wɔnaa kpɛɔ wɔhe lɛ?\nKɛ́ nɔyelii ni yɔɔ hewalɛ wa wɔ yi po lɛ, mɛɛ nɔmimaa wɔbaanyɛ wɔná?\nMɛni okase yɛ sane ni kɔɔ Tirobii lɛ ahe lɛ mli?\nTe obaafee tɛŋŋ otsɔɔ akɛ ole Yehowa?\nKɛmaje Mɔ Ko Kɛmaje Mɔ Ko Jeŋmaji Lɛ ‘Baaná Ale Akɛ Miji Yehowa Lɛ’\nrr yitso 7 bf. 71-81


Mɛni Ji Nikeenii Ni Fe Fɛɛ Lɛ?\nNyɔŋmɔ nikeenii ni ji kpɔmɔnɔ lɛ, ní hãa anáa naanɔ wala lɛ, ji nikeenii ni fe nikeenii fɛɛ\n“Nikeenii kpakpai fɛɛ kɛ nikeenii ni hi kɛwula shi fɛɛ lɛ, ŋwɛi ejɛɔ ekpelekeɔ shi, kɛjɛɔ ŋwɛi lai a-Tsɛ lɛ ŋɔɔ.” (Yakobo 1:17) Ŋmalɛ nɛɛ hãa wɔnaa akɛ, Yehowa Nyɔŋmɔ, ni ji wɔŋwɛi Tsɛ lɛ, mli hi ni efeɔ mɛi ejurɔ. Nyɔŋmɔ edro adesai nibii pii, shi ekome ko yɛ ni fe fɛɛ. Mɛni ji nakai nikeenii lɛ? Yesu wiemɔi ni ale jogbaŋŋ ni yɔɔ Yohane 3:16 lɛ kɛɔ akɛ: “Nyɔŋmɔ sumɔ je lɛ jogbaŋŋ aahu akɛ eŋɔ e-Bi koome lɛ ehã, koni mɔ fɛɛ mɔ ni jieɔ hemɔkɛyeli kpo yɛ emli lɛ hiɛ akakpãtã shi moŋ ená naanɔ wala.”\nEkã shi faŋŋ akɛ, Nyɔŋmɔ Bi koome lɛ ni ekɛhã adesai lɛ ji nikeenii ni fe fɛɛ ni ekɛhã amɛ, ejaakɛ no hãa wɔyeɔ wɔhe kɛjeɔ esha, gbɔlɛ, kɛ gbele dɛŋ. (Lala 51:7; Yohane 8:34) Wɔ diɛŋtsɛ wɔnyɛŋ wɔkpɔ̃ wɔhe kɛje nibii nɛɛ adɛŋ kɔkɔɔkɔ. Shi akɛni Nyɔŋmɔ yɛ suɔmɔ kple kɛhã wɔ hewɔ lɛ, eto gbɛjianɔ koni wɔná nɔ ni he hiaa ni baahã wɔná nakai heyeli lɛ. Kɛtsɔ Yehowa Nyɔŋmɔ Bi koome, ni ji Yesu Kristo, ni ekɛhã akɛ kpɔmɔnɔ lɛ nɔ lɛ, adesai ni boɔ Nyɔŋmɔ toi lɛ ená hiɛnɔkamɔ akɛ amɛbaahi shi kɛya naanɔ wɔsɛɛ. Shi mɛni tuuntu ji kpɔmɔnɔ? Mɛni hewɔ ehe hiaa? Ni mɛni esa akɛ wɔfee koni wɔná he sɛɛ?\nKpɔmɔnɔ ji nyɔmɔ ni awoɔ bɔ ni afee ni nine ashɛ nɔ ko ni eŋmɛɛ mɔ ko lɛ nɔ ekoŋŋ, loo koni mɔ ko aye ehe. Biblia lɛ tsɔɔ akɛ, be ni Nyɔŋmɔ bɔ Adam kɛ Hawa, ni ji wɔklɛŋklɛŋ fɔlɔi lɛ, esha ko bɛ amɛhe; ni kulɛ amɛ kɛ amɛbii ni amɛbaafɔ sɛɛ mli lɛ baahi shikpɔŋ lɛ nɔ kɛya naanɔ. (1 Mose 1:26-28) Dɔlɛ sane ji akɛ, akɛni amɛgbo Nyɔŋmɔ nɔ toi hewɔ lɛ, amɛbatsɔmɔ eshafeelɔi, ni nibii nɛɛ fɛɛ ŋmɛɛ amɛ. Mɛni jɛ mli kɛba? Biblia lɛ hãa hetoo akɛ: “Gbɔmɔ kome nɔ esha tsɔ kɛba je lɛ mli, ni gbele tsɔ esha nɔ kɛba, ni no hã gbele tsɛŋe gbɔmɛi fɛɛ, ejaakɛ amɛ fɛɛ amɛfee esha lɛ.” (Romabii 5:12) Nɔ najiaŋ ni Adam baashi wala ni eye emuu ehã ebii lɛ, eshi esha kɛ gbele moŋ ehã amɛ.\nKɛ́ abaakpɔ̃ mɔ ko loo nɔ ko lɛ, esa akɛ nyɔmɔ ni abaawo lɛ kɛ mɔ loo nɔ ni abaakpɔ̃ lɛ aye egbɔ. Be ni Adam je gbɛ egbo Nyɔŋmɔ nɔ toi lɛ, efee esha, ni nɔ ni jɛ mli kɛba ji akɛ, ewala ni eye emuu lɛ ŋmɛɛ lɛ. Biblia lɛ tsɔɔ akɛ, enɛ hã ebii fɛɛ batsɔmɔ nyɔji kɛhã esha kɛ gbele. Enɛ hewɔ lɛ, ehe bahia ni adesa kroko ni eye emuu kɛ ewala ahã kɛshã afɔle koni ekɛkpɔ̃ adesai kɛje nakai nyɔŋyeli lɛ mli; Yesu ji mɔ ni kɛ ewala hã. (Romabii 5:19; Efesobii 1:7) Suɔmɔ mli ni Nyɔŋmɔ jɛ ekɛ kpɔmɔnɔ lɛ hã lɛ hewɔ adesai ená hiɛnɔkamɔ akɛ, amɛnine baashɛ nɔ ni ŋmɛɛ Adam kɛ Hawa lɛ nɔ ekoŋŋ lɛ, no ji, amɛbaahi shi kɛya naanɔ yɛ paradeiso yɛ shikpɔŋ lɛ nɔ.—Kpojiemɔ 21:3-5.\nAkɛni kpɔmɔnɔ nɛɛ, ni ji nikeenii ni Nyɔŋmɔ kɛdro wɔ lɛ hãa anyɛɔ anáa naanɔ wala hewɔ lɛ, ŋwanejee ko bɛ he akɛ eji nikeenii ni fe nikeenii fɛɛ. Bɔ ni afee ni wɔna akɛ kpɔmɔnɔ lɛ ji “nikeenii ni hi kɛwula shi” lɛ, hã wɔkwɛ bɔ ni enyɛɔ eshɛɔ taomɔnii ejwɛ komɛi ahe; taomɔnii ejwɛ nɛɛ ní hãa nikeenii ko feɔ nɔ ni nɔ bɛ lɛ ji nɔ ni wɔsusu he yɛ sane ni tsɔ hiɛ lɛ mli lɛ.\nEhãa wɔnáa nɔ ni kã wɔtsui nɔ. Bɔ ni abɔ wɔ ahã lɛ hewɔ lɛ, wɔshweɔ akɛ wɔbaahi shi kɛya naanɔ. (Jajelɔ 3:11) Wɔ diɛŋtsɛ wɔnyɛŋ wɔhã shwelɛ nɛɛ aba mli, shi kɛtsɔ kpɔmɔnɔ lɛ nɔ lɛ, wɔbaanyɛ wɔhi shi kɛya naanɔ. Biblia lɛ kɛɔ akɛ: “Esha dɛŋ nyɔmɔwoo ji gbele, shi nɔkeenɔ ni Nyɔŋmɔ kɛhãa ji naanɔ wala kɛtsɔ Kristo Yesu, wɔ-Nuŋtsɔ lɛ nɔ.”—Romabii 6:23.\nEtsuɔ wɔhiamɔ nii he nii. Adesa ko nyɛŋ ekɛ kpɔmɔnɔ lɛ ahã. Biblia lɛ tsɔɔ akɛ: “Amɛwala he kpɔmɔnɔ lɛ jara wa aahu akɛ amɛnyɛŋ amɛwo kɔkɔɔkɔ.” (Lala 49:8, NWT) Enɛ tsɔɔ akɛ, kɛ́ Nyɔŋmɔ yeee ebuaaa wɔ lɛ, wɔnyɛŋ wɔye wɔhe kɛje esha kɛ gbele dɛŋ. Shi ‘kɛtsɔ kpɔmɔnɔ ni Kristo Yesu wo lɛ nɔ’ lɛ, Nyɔŋmɔ etsu wɔhiamɔ nii nɛɛ he nii ehã wɔ.—Romabii 3:23, 24.\nAkɛhã yɛ be ni sa mli. Biblia lɛ kɛɔ akɛ: “Be ni wɔkã he wɔji eshafeelɔi lɛ, Kristo gbo ehã wɔ.” (Romabii 5:8) Akɛni Nyɔŋmɔ kɛ kpɔmɔnɔ lɛ hã “be ni wɔkã he wɔji eshafeelɔi” hewɔ lɛ, ehãa wɔnáa nɔmimaa akɛ, yɛ eshafeelɔi ni wɔji lɛ fɛɛ sɛɛ lɛ, esumɔɔ wɔ waa. Kɛfata he lɛ, ehãa wɔnáa hiɛnɔkamɔ, eyɛ mli akɛ wɔkã he wɔmiina nɔ akɛ eshafeelɔi lolo.\nAkɛhã yɛ yiŋtoo kpakpa hewɔ, ni akɛ nɔ ko shã afɔle hu. Biblia lɛ hãa wɔnaa nɔ ni tsirɛ Nyɔŋmɔ ni ekɛ e-Bi lɛ hã akɛ kpɔmɔnɔ lɛ; Biblia lɛ wie akɛ: “Enɛ nɔ atsɔ ajie Nyɔŋmɔ suɔmɔ lɛ kpo yɛ wɔgbɛfaŋ, no ji akɛ Nyɔŋmɔ tsu e-Bi koome lɛ kɛba je lɛ mli koni wɔtsɔ enɔ wɔná wala. Nɛkɛ ji bɔ ni suɔmɔ lɛ yɔɔ, jeee akɛ wɔ wɔsumɔ Nyɔŋmɔ, shi moŋ akɛ lɛ esumɔ wɔ.”—1 Yohane 4:9, 10.\nMɛni obaafee kɛtsɔɔ akɛ ohiɛ sɔɔ nikeenii ni fe fɛɛ nɛɛ? Kaimɔ akɛ, Yesu wiemɔi ni yɔɔ Yohane 3:16 lɛ tsɔɔ akɛ, ‘mɛi ni jieɔ hemɔkɛyeli kpo’ yɛ emli lɛ pɛ ayiwala abaahere. Biblia lɛ tsɔɔ akɛ, hemɔkɛyeli ji “nɔmimaa ni akɛkwɛɔ nii ni hiɛ kã nɔ lɛ gbɛ.” (Hebribii 11:1) Dani wɔbaanyɛ wɔná nakai nɔmimaa lɛ, esa akɛ wɔná nilee krɔŋŋ. Enɛ hewɔ lɛ, wɔmiiwo bo hewalɛ ni ohe be kɛkase Yehowa Nyɔŋmɔ, mɔ ni kɛ “nikeenii ni hi kɛwula shi” nɛɛ hã lɛ he nii. Agbɛnɛ hu, hemɔ be kɛkase nɔ ni esa akɛ ofee koni oná naanɔ wala ni Yesu kpɔmɔ afɔleshãa lɛ hãa anáa lɛ mli gbɛfaŋnɔ.\nKɛ́ opɛi saji ni ajɛ Biblia lɛ mli aŋmala ni yɔɔ Intanɛt lɛ nɔ, yɛ www.jw.org lɛ mli lɛ, obaanyɛ ole nibii nɛɛ fɛɛ. Yehowa Odasefoi miisumɔ ni amɛye amɛbua bo. Wɔheɔ wɔyeɔ akɛ, be ni okaseɔ nikeenii ni fe fɛɛ nɛɛ he nii babaoo lɛ, ebaatsirɛ bo ni owie akɛ: “Shidaa ahã Nyɔŋmɔ kɛtsɔ Yesu Kristo, wɔ-Nuŋtsɔ lɛ nɔ!”—Romabii 7:25.